AthensSiblings.blogspot.com: Πρωτοβουλίες ΣΟΦΨΥ Σερρών\nΠρωτοβουλίες ΣΟΦΨΥ Σερρών\nΟ Σύλλογος ΣΟΦΨΥ Σερρών, υπό την αιγίδα του Υπουργείου Υγείας και την συνεισφορά χορηγών πραγματοποιεί από αυτήν την Πέμπτη, στις Σέρρες, για δεύτερη συνεχή χρονιά το συνέδριο που φέρνει κοντά λήπτες υπηρεσιών ψυχικής υγείας από όλη την Ελλάδα. Οι εισηγητές (ανάμεσα σε άλλους η κα Πόλα Νικολάου και ο κος Τομαράς αλλά και άλλοι επιστήμονες όπως δικηγόροι και ψυχολόγοι) θα αναλάβουν να ενημερώσουν και κυρίως να παρακινήσουν τους συμμετέχοντες να είναι ενεργοί πολίτες και να διεκδικούν. Θα υπάρχει η συμμετοχή από τον σύλλογο ΚΙΝ.Α.Ψ.Υ. 3 μελών (ληπτών υπηρεσιών ψ.υ.), διαφορετικών από την περσινή χρονιά. Η συνέπεια και οι καινοτόμες ιδέες του συλλόγου ΣΟΦΨΥ Σερρών δίνουν το παράδειγμα.\nΤο διήμερο εορταστικό πρόγραμμα για την παγκόσμια ημέρα ψυχικής υγείας, του συλλόγου στην πόλη των Σερρών


Ε.Υ.ΘΥ.Τ.Α.Ρόδου: H ΕΥΘΥΤΑ -Παρατηρητήριο Οδικής Ασφάλειας ΡΟΔΟΥ, ενημερώνει τους νεοσύλεκτους\nH ΕΥΘΥΤΑ -Παρατηρητήριο Οδικής Ασφάλειας ΡΟΔΟΥ, ενημερώνει τους νεοσύλεκτους\nΗ πρόεδρος Ελένη Καρύδη στη συνάντηση που είχε με τον Υποστράτηγο κ Γρηγόριο Ρουμάνη Διοικητή 95ΑΔΤΕ, συζήτησαν θέματα που άπτονται της οδικής ασφάλειας με δεδομένο την συνεργασία της ΕΥΘΥΤΑ και της 95 ΑΔΤΕ.\nΑποφασίστηκε όπως γίνεται ενημέρωση περιοδικά κάθε δύο μήνες με θέμα την Οδική Ασφάλεια σε κάθε σειρά νεοσύλλεκτων οπλιτων.\nστους νεοσύλλεκτους οπλίτες.\nΣτο πλαίσιο αυτό πραγματοποιήθηκε στις 25 Ιουλίου 2018 ομιλία με θέμα την οδική ασφάλεια στο Στρατόπεδο Αφάντου.\n270 οπλίτες παρακολούθησαν την ομιλία, με εξαιρετικό ενδιαφέρον, έκαναν ερωτήσεις, απαντούσαν σε δικά μας ερωτήματα και αφήσαμε αλκοτέστ μίας χρήσης για να τους διανεμηθούν.\nΗ ομιλία θα πραγματοποιείται περιοδικά σε κάθε σειρά νεοσυλλέκτων.\nΕισηγητές Ελένη Καρύδη, Μάνος Μπακάλης.\nΕθελοντές Τζούλια Παρασχάκη, Βασίλης Μάζαρης\nΕυχαριστούμε τον Στρατηγό Διοικητή της Ρόδου κο Ρουμάνη, τον Αντισυνταγματάρχη κο Βαμβακάκη και τον Υπολοχαγό κο Παπουλιά για την βοήθεια τους.


Σωματότυπος & Trends: Δύο στοιχεία τα οποία επηρεάζουν τις ενδυματολογικές μας επιλογές.\nΈφθασε η Πέμπτη και όπως κάθε εβδομάδα έτσι και σήμερα μοιραζόμαστε styling tips & μυστικά μόδας με την @HugInFashion κατά κόσμον Μαρίνα (σύμβουλος δημόσιας εικόνας) μέσα από τις δικές σας ερωτήσεις, στη νέα στήλη του @likewoman.gr\nΌταν μια γυναίκα είναι εύσωμη ή με κάποια επιπλέον κιλά & όχι πολύ ψηλή ποιό στυλ ντυσίματος να επιλέξει;\nΟ σωματότυπος σίγουρα αποτελεί ένα σημαντικό στοιχείο σε σχέση με τις ενδυματολογικές μας επιλογές όπως και η λεγόμενη “σκάλα μεγέθους” δηλαδή το πόσο ψηλές είμαστε.\nΣτο σημείο αυτό να τονίσω ότι δεν χρειάζεται να αισθανόμαστε άσχημα για το σωματότυπό μας, όποιος κι αν είναι αυτός, αλλά ούτε και για το size μας. Δεν γίνεται όλες να είμαστε στο small, medium ή large… και αυτό είναι ΟΚ!\nΑυτό που χρειάζεται να κάνουμε είναι σωστές και έξυπνες επιλογές που θα μας βοηθήσουν να αναδείξουμε τα όμορφα χαρακτηριστικά μας και την λαμπερή μας προσωπικότητα.\nΓενικά μπορούμε να επιλέγουμε ίσιες – άνετες γραμμές ρούχων και όχι πολύ φαρδιές. Ελαφριά – αέρινα υφάσματα που δεν προσθέτουν έξτρα όγκο.\nΑν σου αρέσουν τα prints μπορείς να τα προσθέσεις στο ντύσιμό σου με χαμηλής έντασης μοτίβα. Ενώ λέμε ένα τεράστιο ΝΑΙ στα χρώματα που μας ταιριάζουν και αναδεικνύουν τα φυσικά μας χαρακτηριστικά. Βέβαια δεν είναι απαραίτητο μέσα σε αυτά να περιλαμβάνετε το μαύρο ή το γκρι ως ιδανική επιλογή.\nΣτις αγορές μας να ψωνίζουμε σύμφωνα με τα trends (δηλ. να αγοράζουμε κάτι που είναι πολύ της μόδας) ή μήπως είναι καλύτερο να κάνουμε πιο διαχρονικές επιλογές;\nΠροσωπική μου άποψη είναι ότι όταν κάνουμε αγορές που μας κοστίζουν χρόνο και χρήμα καλό είναι να επενδύουμε στην ουσία!\nΑν έπρεπε να διαλέξω ανάμεσα στα δύο θα έλεγα ότι προτιμώ ν’ αγοράσω πιο κλασσικά – διαχρονικά κομμάτια. Καθώς είναι εκείνα που θα αποτελέσουν την βάση μίας σωστά οργανωμένης γκαρνταρόμπας και θα με βγάλουν ασπροπρόσωπη σε κάθε περίσταση αλλά και για πολλές επόμενες σεζόν.\nΣχετικά με τα trends σίγουρα δεν είναι κακό να τα ακολουθείς. Νομίζω ότι το μυστικό κρύβεται στις σωστές ισορροπίες αλλά και στο να μπορείς να επιλέγεις τα trends εκείνα τα οποία πραγματικά έχουν να προσφέρουν αυτό το κάτι παραπάνω που όλες αναζητάμε στο προσωπικό μας στιλ!\nΕξάλλου μία μίνι ανανέωση ποτέ δεν έβλαψε κανένα!\nΗ δημοσίευση κοινοποιήθηκε από το χρήστη Hugin Fashion (@huginfsn)\nΚάθε Σάββατο στις 17.00 μπορείς να με ακούς & στο ραδιόφωνο, στη νέα εκπομπή “The Style” στο web radio syzefxi.gr\nHUGIN FASHIONMARINAS_STYLETRENDSΜΟΔΑΣΩΜΑΤΟΤΥΠΟΣ ΚΑΙ ΣΤΥΛ


BasketStories - Η φαντασιακή ανασκόπηση της 25ης αγωνιστικής της Euroleague!\nΗ φαντασιακή ανασκόπηση της 25ης αγωνιστικής της Euroleague!\nΟ απολογισμός της 25ης αγωνιστικής της Euroleague και το Fantasy Challenge!\nΔημοσιεύτηκε: 13/03/2019 11:23\nPoint Guard – Shane Larkin (Εφές): 43\nΠολλά λόγια για αυτά που έκανε ο Αμερικανός στην Μπαρτσελόνα δεν χρειάζονται. Οι εικόνες και τα νούμερα του μιλούν από μόνα τους. Ο ασταμάτητος άσσος της Εφές λοιπόν σημείωσε 37 πόντους (6/7 2π, 6/8 3π, 7/7 1π), πήρε 5 αμυντικά ρημπάουντ, έδωσε 2 ασσίστ, έκλεψε 1 φορά την μπάλα, υπέπεσε σε 3 λάθη, έκανε 1 τάπα (στον Blazic), χρεώθηκε με 1 φάουλ και κέρδισε 4 σε 28:05. Ο Larkin, που έχει ανεβάσει στροφές το τελευταίο διάστημα και δείχνει το καλύτερο του πρόσωπο μετά το νωχελικό ξεκίνημα του στην σεζόν, έσπασε τα προσωπικά του ρεκόρ σε index rating, πόντους και αμυντικά ρημπάουντ. Δεν μπορούσε να... αστοχήσει, η Μπαρτσελόνα δεν κατάφερε να περιορίσει έστω και λίγο την δράση, του και κάπως έτσι αναδείχθηκε MVP της 25ης αγωνιστικής. Τρέχει ένα σερί με 4/4 διψήφια και είναι εξωφρενικά υποτιμημένος στο euroleague fantasy. Η Εφές στο ματς της χρονιάς, μέχρι το επόμενο, διέλυσε την Μπαρτσελόνα με 92-70 και κάλυψε και την διαφορά, 15 πόντων, του πρώτου γύρου, κάνοντας αποφασιστικότατο βήμα για την κατάληψη της τέταρτης θέσης στην κανονική περίοδο. 16-9 είναι το ρεκόρ των, πολύ καλών φέτος, Τούρκων, ενώ των Καταλανών "έπεσε" στο 15-10.\nShooting Guard – Will Clyburn (ΤΣΣΚΑ): 23\nΕπιστροφή στην κανονικότητα για τον Αμερικανό μετά το ΣΕΦ και το παιχνίδι με την Μιλάνο προσφερόταν για μεγάλο σκορ και 20αράτη επίδοση. Σημείωσε 16 πόντους (4/7 2π, 0/3 3π, 8/9 1π), πήρε 7 ρημπάουντ (2 επιθετικά – 5 αμυντικά), έδωσε 2 ασσίστ, υπέπεσε σε 2 λάθη, χρεώθηκε με 2 φάουλ και κέρδισε 9 σε 26:47. Είναι τρίτος ρημπάουντερ, δεύτερος σε κερδισμένα φάουλ και ranking, ενώ σε 24 αγώνες έχει μόλις δύο μονοψήφια σκορ. Οι Μοσχοβίτες επικράτησαν των Μιλανέζων πιο εύκολα απ' όσο δείχνει το τελικό 101-95, αφού η διαφορά έφτασε μέχρι και τους 19 πόντους στο τέταρτο δεκάλεπτο, και πήγαν στο 20-5. Οι Ιταλοί μετά από αυτή την ήττα "έπεσαν" στο 13-12.\nGuard – Sergio Llull (Ρεάλ): 25\nΗ Ρεάλ ήθελε απεγνωσμένα την νίκη απέναντι στην Φενερμπαχτσέ, για να διασκεδάσει τις εντυπώσεις από την ήττα στην Βαρκελώνη την προηγούμενη αγωνιστική αλλά και για να μείνει κοντά στις πρώτες δύο θέσεις της βαθμολογίας. Τα κατάφερε με μία εμφατική 100άρα και ο κόσμος είδε εφτά παίκτες της να ολοκληρώνουν την αναμέτρηση με διψήφιο ranking! Ένας από αυτούς ήταν ο Lull που πέτυχε 17 πόντους (4/6 2π, 2/6 3π, 3/3 1π), πήρε 3 αμυντικά ρημπάουντ, έδωσε 10 ασσίστ, χρεώθηκε με 1 φάουλ και κέρδισε 2 σε 25:49. Ο Ισπανός επέστρεψε στις γεμάτες εμφανίσεις, έκανε το δεύτερο φετινό του double double και οδήγησε την πρωταθλήτρια Ευρώπης σε μία άνετη νίκη επί της Φενερμπαχτσέ με 101-86. Η Ρεάλ έφτασε τις 19 νίκες σε 25 αγώνες και απέχει 2 νίκες από την πρωτοπόρο Φενερμπαχτσέ και μία από την ΤΣΣΚΑ.\nBench Guard – Νικ Καλάθης (Παναθηναϊκός): 23\nΣυνεχίστηκαν τα σεμινάρια του Νικ Καλάθη σχετικά με το πως παίζεται η θέση του play maker στο σύγχρονο μπάσκετ, στο παιχνίδι με την Νταρουσάφακα και αν εξαιρέσουμε μία οριακά μονοψήφια παρένθεση στο ματς με την Φενερμπαχτσέ, τρέχει ένα εντυπωσιακό σερί με διψήφια σκορ. Σημείωσε 10 πόντους (5/8 2π, 0/1 3π), πήρε 4 αμυντικά ρημπάουντ, έδωσε 11 ασσίστ, έκλεψε 3 φορές την μπάλα, υπέπεσε σε 1 λάθος, χρεώθηκε με 1 φάουλ και κέρδισε 1 σε 24:47. Έφτασε τα 8 double double, είναι πρώτος στις ασσίστ, στα κλεψίματα και με αυτό το σκορ έφτασε τα 14/15 διψήφια. Ο Παναθηναϊκός φορμαρίστηκε στο καταλληλότερο σημείο της χρονιάς, βγάζει συνέχεια καινούργιους πρωταγωνιστές, κάνει λίγα λάθη, σουτάρει λιγότερα τρίποντα και έχει ουσία στο παιχνίδι του. Έχει ξεκινήσει την αντεπίθεση του αναφορικά με την πρόκριση στα play offs και είναι φανερό ότι ο Rick Pitino έχει αλλάξει την ψυχολογία της ομάδας αλλά και έχει "στείλει" την μπάλα μέσα στην ρακέτα. Νίκησε πολύ εύκολα την Νταρουσάφακα με 67-91 και έφτασε τις 12 νίκες σε 25 αγώνες. Οι Τούρκοι από την άλλη υπέστησαν ακόμα μία ήττα και έφτασαν τις 22 ήττες σε 25 αγώνες.\nSmall Forward – Edgaras Ulanovas (Ζαλγκίρις): 23\nΕπιτέλους 20 για τον παρασυρμένο από την γενική φετινή μετριότητα της Ζαλγκίρις, Λιθουανό στο παιχνίδι με την Γκραν Κανάρια. Σημείωσε 18 πόντους (3/4 2π, 3/5 3π, 3/4 1π), πήρε 4 ρημπάουντ (1 επιθετικό – 3 αμυντικά), έδωσε 2 ασσίστ, έκλεψε 2 φορές την μπάλα, υπέπεσε σε 1 λάθος, χρεώθηκε με 2 φάουλ και κέρδισε 4 σε 23:24. Ο Ulanovas με την καλύτερη του φετινή εμφάνιση έβαλε το λιθαράκι του για να πάρει η ομάδα του μία εύκολη νίκη με 98-64 απέναντι στην αδιάφορη, αποδεκατισμένη και αδύναμη Κανάρια. Οι Λιθουανοί που όσο ...ζουν ελπίζουν έφτασαν τις 10 νίκες σε 25 αγώνες και όσο έχουν ακόμα μαθηματικές ελπίδες θα συνεχίσουν να μάχονται. Οι Ισπανοί έχουν ρεκόρ 6-19 και είναι καθαρά διεκπεραιωτικός ο ρόλος τους στην διοργάνωση τις υπόλοιπες 5 αγωνιστικές.\nPower Forward – Adrien Moerman (Εφές): 30\nΣτην Βαρκελώνη, την τελευταία αγωνιστική για το 2018 ο Γάλλος είχε πραγματοποιήσει τη δεύτερη χειρότερη φετινή του εμφάνιση και είχε τελειώσει το ματς "μονοψήφιος" με 3 ranking. Εκείνο το βράδυ, με αντίπαλο την Μπάρτσα, ήταν και η τελευταία φορά που ο Moerman ολοκλήρωσε κάποια αναμέτρηση στην Ευρωλίγκα με μονοψήφιο ranking! Αυτή τη φορά όμως, έκανε απίθανα πράγματα απέναντι στην Μπαρτσελόνα η οποία δεν μπορούσε με κανένα τρόπο να τον σταματήσει. Σημείωσε 22 πόντους (3/5 2π, 4/8 3π, 4/4 1π), μάζεψε 11 ρημπάουντ (3 επιθετικά – 8 αμυντικά), έδωσε 2 ασσίστ, έκλεψε 2 φορές την μπάλα, υπέπεσε σε 3 λάθη, χρεώθηκε με 2 φάουλ και κέρδισε 4 σε 37:34. Τρέχει ένα σερί 10 συνεχόμενων διψήφιων σκορ με εύρος 10-30, έφτασε τα 3 double double φέτος, και πάει ολοταχώς προς τα 2 εκατομμύρια στο euroleague fantasy.\nForward – Anthony Randolph (ΤΣΣΚΑ): 25\nΈχει πάρει τ' όπλο του ο Αμερικανός και δεν λέει να το αφήσει. Απέναντι στην Φενερμπαχτσέ ήταν για ακόμα μία φορά ζεστός, διψήφιος, επιθετικός και δεν άφησε κανένα περιθώριο στους Τούρκους που όποιον και να έστειλαν στο μαρκάρισμα του δεν κατάφερε απολύτως τίποτα. Πέτυχε 21 πόντους (7/9 2π, 1/3 3π, 4/6 1π), πήρε 2 αμυντικά ρημπάουντ, έδωσε 2 ασσίστ, έκλεψε 1 φορά την μπάλα, έκανε 1 τάπα (στον Guduric), χρεώθηκε με 1 φάουλ και κέρδισε 5 σε 30:03. Η τιμή του έχει φτάσει στα 1.90 εκατομμύρια και είναι πολύ κοντά στο φράγμα των 2 εκατομμυρίων. Παίζει στα κόκκινα το τελευταία διάστημα και έχει 6/6 διψήφια σκορ τις τελευταίες αγωνιστικές. Μεγάλο ατού του είναι το γεγονός ότι κάνει πολύ δύσκολα φάουλ κάτι που τον βοηθάει στη ...συλλογή ranking. Έχει ολοκληρώσει 7 αναμετρήσεις χωρίς να υποπέσει σε κάποιο φάουλ, ενώ άλλες 11 έκανε μόλις 1.\nBench Forward – Othello Hunter (ΤΣΣΚΑ): 23\nΑπό εκεί που σταμάτησε, στο ΣΕΦ, συνέχισε ο Αμερικανός στο πολύ παραγωγικό παιχνίδι με αντίπαλο την Μιλάνο. Σημείωσε 19 πόντους (9/12 2π, 1/2 1π), πήρε 7 ρημπάουντ (6 επιθετικά – 1 αμυντικό), έδωσε 4 ασσίστ, υπέπεσε σε 3 λάθη, έκανε 1 τάπα (στον Tarczewski), χρεώθηκε με 3 φάουλ και κέρδισε 2 σε 25:17. Τρίτο συνεχόμενο διψήφιο για τον Αμερικανό που έσπασε τα ρεκόρ του με την συγκομιδή του σε πόντους και ασσίστ, ενώ είναι εντυπωσιακό πως στα τελευταία δύο ματς έχει 29 πόντους, 12 επιθετικά ρημπάουντ και 4 τάπες!\nCenter – Johannes Voigtmann (Μπασκόνια): 31\nΕκπληκτικά πράγματα από τον Γερμανό που άγγιξε το triple double στην εντός έδρας επικράτηση της Μπασκόνια επί της Χίμκι. Πέτυχε 16 πόντους (6/8 2π, 1/1 3π, 1/2 1π), μάζεψε 9 ρημπάουντ (2 επιθετικά – 7 αμυντικά), έδωσε 9 ασσίστ, έκλεψε 1 φορά την μπάλα, υπέπεσε σε 3 λάθη, χρεώθηκε με 1 φάουλ και κέρδισε 3 σε 31:26. Έσπασε τα προσωπικά του ρεκόρ σε index rating και ασσίστ, ενώ ξεπέρασε το 20 ranking μετά από 4 αγωνιστικές. Οι Βάσκοι με ένα φανταστικό τρίτο δεκάλεπτο που ήταν πολύ επιθετικοί σε άμυνα και κυρίως στην επίθεση, σημείωσαν 38 πόντους, έστειλαν την διαφορά στις +21 και ουσιαστικά καθάρισαν το παιχνίδι από το 30'. Το τελικό σκορ, 104-86, αντικατοπτρίζει την εικόνα και την βαθμολογική διαφορά των δύο ομάδων. Η Μπασκόνια με αυτή την νίκη έφτασε τις 13 και ισοβαθμεί με την Μιλάνο και τον Ολυμπιακό στις θέσεις 6-8. Οι Μοσχοβίτες από την άλλη πήγαν στο 9-16 και ετοιμάζονται να αποχαιρετήσουν, και μαθηματικά, την διοργάνωση τις επόμενες αγωνιστικές.\nBench Center – Vincent Poirier (Μπασκόνια): 28\nΚαιρό είχε να απασχολήσει την ομάδα της αγωνιστικής ο Γάλλος και η αναμέτρηση με την Χίμκι ήταν μία πρώτης τάξεως ευκαιρία για τον ίδιο και φυσικά δεν την άφησε να περάσει ανεκμετάλλευτη. Σημείωσε 18 πόντους (8/11 2π, 2/2 1π), μάζεψε 11 ρημπάουντ (4 επιθετικά – 7 αμυντικά), έδωσε 2 ασσίστ, υπέπεσε σε 2 λάθη, έκανε 1 τάπα (στον Zubkov), χρεώθηκε με 2 φάουλ και κέρδισε 3 σε 24:58. Αυτό ήταν το έβδομο φετινό double double του κορυφαίου ρημπάουντερ στην Ευρωλίγκα, ενώ από τον τραυματισμό του Shenghelia και μετά, έχει 9/10 διψήφια σκορ.\nUtility – Nikola Milutinov (Ολυμπιακός): 29\nΜετά την χειρότερη φετινή του εμφάνιση απέναντι στην ΤΣΣΚΑ την προηγούμενη αγωνιστική, ο Σέρβος επέστρεψε με ένα εκκωφαντικό double double στην Ποντγκόριτσα για να μας θυμίσει ότι είναι ακόμα ένας από τους κορυφαίους σέντερ της φετινής σεζόν. Σημείωσε 15 πόντους (6/7 2π, 3/7 1π), μάζεψε 12 ρημπάουντ (3 επιθετικά – 9 αμυντικά), έδωσε 2 ασσίστ, έκανε 1 τάπα (στον Barovic), χρεώθηκε με 3 φάουλ και κέρδισε 7 σε 29:54. Ο Ολυμπιακός χρειαζόταν τον φετινό Milutinov και εκείνος την κατάλληλη στιγμή επέστρεψε στις εμφανίσεις κοντά στο 30, και όταν παίζει έτσι η ελληνική ομάδα δεν χάνει. Οι Πειραιώτες, μετά από καιρό έπαιξαν ωραίο μπάσκετ, έβαλαν τα σουτ, έπαιξαν άμυνα, και κυρίως είχαν πέντε παίκτες με διψήφιο αριθμό πόντων και διψήφιο ranking. Κάπως έτσι έβαλαν τέλος στο σερί των πέντε ηττών επικρατώντας της Μπουντούτσνοστ με 76-89 και έφτασαν τις 13 νίκες παίρνοντας βαθιά βαθμολογική ανάσα και ατενίζουν το μέλλον με μεγαλύτερη αισιοδοξία. Οι Μαυροβούνιοι έχουν ρεκόρ 6-19 και απλά περιμένουν να τελειώσουν οι υποχρεώσεις τους.\nBench Utility – Γιώργος Παπαγιάννης (Παναθηναϊκός): 26\nΤη βραδιά της ζωής του έζησε ο νεαρός άσσος του Παναθηναϊκού στην εμφατική επικράτηση της ομάδας του επί της Νταρουσάφακα. Πέτυχε 14 πόντους (7/8 2π), μάζεψε 12 ρημπάουντ (4 επιθετικά – 8 αμυντικά), έκλεψε 2 φορά την μπάλα, έκανε 3 τάπες (στους Peiners, Douglas & Brown) και χρεώθηκε με 3 φάουλ σε 22:12. Κυριάρχησε στις δύο ρακέτες και έσπασε τα προσωπικά του ρεκόρ σε index rating, πόντους, επιθετικά, αμυντικά και συνολικά ρημπάουντ! Δεύτερο συνεχόμενο παιχνίδι που δίνει διψήφιο ranking και ο Rick Pitino έχει αρχίσει να τον εμπιστεύεται και να του δίνει χρόνο συμμετοχής.\nVladimir Lucic – (Μπάγερν): 0\nΚάτι παθαίνει στα εντός έδρας παιχνίδια ο Σέρβος και για δεύτερο σερί ματς έμεινε στο 0, σε αντίθεση με τα όσα κάνει εκτός έδρας που έχει τέσσερα συνεχόμενα διψήφια με εύρος σκορ 11-23! Στην σημαντική αναμέτρηση με την Μακάμπι ο Lucic σημείωσε 2 πόντους (1/3 2π, 0/1 3π), 2 ρημπάουντ (1 επιθετικό – 1 αμυντικό), 1 ασσίστ, χρεώθηκε με 3 φάουλ και κέρδισε 1 σε 29:32. Δεν βοήθησε καθόλου την ομάδα του που τα περίμενε όλα από τους Jovic, Barthel και Williams. Η Μακάμπι πήρε μία σπουδαία νίκη μέσα στην Γερμανία επί της Μπάγερν με 70-77 και την έπιασε στις 12 νίκες. Η ομάδα του Γιάννη Σφαιρόπουλου είναι μόλις νίκη μακριά από την όγδοη θέση και κάθε παιχνίδι είναι τελικός για τις ομάδες από την έκτη μέχρι και την 11η θέση.\nDaniel Hackett - (ΤΣΣΚΑ): -1\nΔεύτερο συνεχόμενο αρνητικό σκορ για τον Ιταλό που τα βρήκε σκούρα στο νικηφόρο για την ομάδα του παιχνίδι απέναντι στην Μιλάνο. Πέτυχε 4 πόντους (0/4 2π, 1/2 3π, 1/2 1π), πήρε 2 αμυντικά ρημπάουντ, έδωσε 1 ασσίστ, χρεώθηκε με 3 φάουλ και κέρδισε 1 σε 21:19. Φαίνεται πως ήρθε η σειρά του να περάσει περίοδο ντεφορμαρίσματος, ενώ έχει πάψει να είναι υποτιμημένος στο Euroleague Fantasy.\nChris Singleton – (Μπαρτσελόνα): -2\nΜετά τα τέσσερα συνεχόμενα διψήφια ο Αμερικανός έμεινε στα ρηχά στο παιχνίδι με την Εφές και ήταν ο κύριος υπεύθυνος για τα όργια του Moerman. Πέτυχε 2 πόντους (1/2 2π, 0/2 3π), πήρε 3 αμυντικά ρημπάουντ, έκλεψε 3 φορές την μπάλα, υπέπεσε σε 2 λάθη και χρεώθηκε με 5 φάουλ τα οποία οδήγησαν στην πρώτη του φετινή αποβολή. Δεν βοήθησε όσο μπορούσε και όσο ήθελε την ομάδα του η οποία γνώρισε βαριά ήττα και επέστρεψε προβληματισμένη στην Βαρκελώνη.\nΕπόμενη (26η) αγωνιστική:\nΧίμκι – Ρεάλ (Πέμπτη 14/3, 19:00)\nΖαλγκίρις – Μπάγερν (Πέμπτη 14/3, 20:00)\nΜακάμπι – Εφές (Πέμπτη 14/3, 21:05)\nΜιλάνο – Ολυμπιακός (Πέμπτη 14/3/ 21:45)\nΓκραν Κανάρια – Νταρουσάφακα (Πέμπτη 14/3, 22:30)\nΤΣΣΚΑ – Παναθηναϊκός (Παρασκευή 15/3, 19:00)\nΦενερμπαχτσέ – Μπαρτσελόνα (Παρασκευή 15/3, 19:45)\nΜπασκόνια – Μπουντούτσνοστ (Παρασκευή 15/3, 21:30)


Γερμανία - Γαλλία: διαφορετική στρατηγική στα ενεργειακά - Πτήση & Διάστημα\nΕΠΙΚΑΙΡΟΤΗΤΑΔΙΕΘΝΗΓερμανία - Γαλλία: διαφορετική στρατηγική στα ενεργειακά\nΓερμανία – Γαλλία: διαφορετική στρατηγική στα ενεργειακά\nΞεκάθαρη είναι η θέση της Γερμανίας απέναντι στη χρήση της πυρηνικής ενέργειας, καθώς η χώρα αποφάσισε να κλείσει ήδη τους τρεις από τους έξι πυρηνικούς αντιδραστήρες που λειτουργούν στα εδάφη της. Αντιθέτως, η Γαλλία υποστηρίζει την επέκταση της χρήσης της πυρηνικής ενέργειας, την οποία μάλιστα η Κομισιόν πρόσφατα δήλωσε ότι θα ήθελε να την χαρακτηρίσει ως “πράσινη” ενέργεια.\nΩστόσο, ο γαλλογερμανικός άξονας δεν θέλει να διαταραχθούν οι υπάρχουσες ισορροπίες, καθώς και οι δύο χώρες έχουν να αντιμετωπίσουν φλέγοντα ζητήματα στο επόμενο διάστημα και η δημόσια ρήξη τους για τα ενεργειακά δεν θα βοηθούσε κανέναν και ειδικά την ΕΕ.\nΈτσι, η γερμανίδα υφυπουργός Ευρωπαϊκών Υποθέσεων, Άννα Λούρμαν, έσπευσε να τονίσει σε δηλώσεις της ότι η Γερμανία «συμφωνεί να διαφωνεί» με τη Γαλλία σε ό,τι αφορά την πρόταση της Ευρωπαϊκής Επιτροπής να τοποθετηθεί πράσινη ταμπέλα στην πυρηνική ενέργεια.\n«Πιστεύω ότι έχουμε σχέση τόσο στενή και βαθιά, γνωριζόμαστε τόσο καλά, που γνωρίζουμε ποια είναι η γαλλική θέση για την πυρηνική ενέργεια και η γαλλική πλευρά γνωρίζει άριστα ποια είναι η γερμανική θέση για το ζήτημα. Επομένως, μπορεί να πούμε ‘συμφωνούμε να διαφωνούμε’», ανέφερε σε συνέντευξή της η Άννα Λούρμαν.\nΤο ζήτημα λοιπόν παραπέμφθηκε στις καλένδες προς το παρόν και να μην τα χαλάσουν από νωρίς η νέα γερμανική κυβέρνηση – στην οποία θυμίζουμε ότι ισχυρός εταίρος είναι οι “Πράσινοι” – με τον πρόεδρο Μακρόν, ο οποίος πάει στις κάλπες την προσεχή άνοιξη….\nΤο ατύχημα στη Φουκουσίμα και ο σχεδιασμός του Βερολίνου\nΗ Γερμανία, μετά την καταστροφή στον ηλεκτροπαραγωγικό πυρηνικό σταθμό στη Φουκουσίμα της Ιαπωνίας το 2011, αποφάσισε να επιταχύνει την εγκατάλειψη της πυρηνικής ενέργειας, κλείνοντας προοδευτικά τα εργοστάσια που λειτουργούν ακόμα. Κάτι που αναμένεται να έχει ολοκληρωθεί στα τέλη αυτής της χρονιάς.\nΓια το Βερολίνο η πυρηνική ενέργεια δεν είναι βιώσιμη ενέργεια, καθώς όπως επεσήμανε και η κ. Λούρμαν καθώς δεν ξέρουμε τι θα γίνει με τα πυρηνικά απόβλητα».\n«Αυτό είναι, για εμένα, επιχείρημα εναντίον του φυσικού αερίου και της πυρηνικής ενέργειας, καθώς και το ουράνιο πρέπει να έρχεται από κάπου. Δεν θα θέλαμε να είμαστε εξαρτημένοι από ενεργειακή σκοπιά από τους μεγάλους προμηθευτές πρώτων υλών», πρόσθεσε η υφυπουργός Εξωτερικών, επισημαίνοντας ένα ιδιαίτερα σημαντικό ζήτημα το οποίο απασχολεί έντονα την Ευρώπη.\nΑξίζει να σημειωθεί ότι οι μεγαλύτεροι παραγωγοί ουρανίου στον κόσμο είναι το Καζακστάν – χώρα ιδιαίτερα φιλική στη Ρωσία -, η ίδια η Ρωσία, ο Καναδάς, η Αυστραλία αλλά και Αφρικανικές χώρες, όπως η Ναμπίμπια.\n(Με πληροφορίες από το ΑΠΕ – ΜΠΕ)\nΓερμανίδα υπ. Εξωτερικών: Η Γερμανία έτοιμη να υπερασπιστεί θεμελιώδεις αξίες για την Ουκρανία\nΑΠΕ-ΜΠΕ ΑΠΕ- ΜΠΕ - 18 Ιανουαρίου 2022 6\nΗ Γερμανία είναι έτοιμη να υπερασπιστεί θεμελιώδεις αξίες στη σύγκρουση με τη Ρωσία για την Ουκρανία ακόμη κι αν αυτό σημαίνει ότι θα πληρώσει...


Βριλησσιώτικα Νέα: 1821, Η ΨΥΧΗ ΤΟΥ ΓΕΝΟΥΣ ΚΑΙ ΤΟ ΜΕΛΛΟΝ ΜΑΣ\n• Ο γιατρός , που διανυκτερεύει κοντά στον ασθενή και γεμίζει η ψυχή του.\n• Όσοι για την ασφάλειά μας ρίχνονται με αυτοθυσία στη φωτιά και την πλημμύρα.\n• Ο στρατιώτης που φυλάει, νύχτα μέρα, σκοπιά στα σύνορα της Πατρίδας μας.\n• Ο ναύτης, που περιπολεί μέσα στο ανήλιο υποβρύχιο στα Πελάγη μας.\n• Ο πιλότος που φυλάει το αέρα μας και δεν γνωρίζει εάν θα επιστρέψει στην οικογένειά του.\n• Τα στελέχη των Ενόπλων Δυνάμεων, που διατηρούν το φρόνημα των ελληνόπουλων.\n• Και τόσοι άλλοι αγνοί, φιλότιμοι και φιλοπάτριδες συμπολίτες μας, που μοχθούν νυχθημερόν για το δικό τους καλό και πρώτα της Πατρίδας μας\nΧρόνια πολλά και καλά σε όλους. Ευχαριστώ γθα δημοσίευση\n. Δημήτρης Μπακας\n26 Μαρτίου 2020 - 4:33 μ.μ.


Εμπλοκή «Πυρήνων» στην αιματηρή συμπλοκή της Πεύκης; | Gossip-tv.gr\nΕμπλοκή «Πυρήνων» στην αιματηρή συμπλοκή της Πεύκης;\nΔένει η αστυνομία την υπόθεση της αιματηρής επίθεσης στην Πεύκη, καθώς πλέον γνωρίζει τα στοιχεία του τραυματία που φέρεται ότι είναι ο ένας από τους δύο δράστες. Περίπου τρεις ώρες μετά τη δημοσιοποίηση της φωτογραφίας του η αστυνομία έχει στα χέρια της το όνομα και τα προσωπικά στοιχεία του φερόμενου ως δράστης, που ο ίδιος αρνιόταν να αποκαλύψει, με αποτέλεσμα να καθυστερήσουν οι έρευνες για τον εντοπισμό του άλλου κακοποιού.\nΤα αρχικά του ονόματός του είναι Θ.Μ. Μάλιστα, αστυνομικές πηγές αναφέρουν πως αποτύπωμά του βρέθηκε σε σπίτι που χρησιμοποιούσε η οργάνωση «Συνομωσία των Πυρήνων της Φωτιάς».\nΩστόσο, αυτή τη στιγμή σε εξέλιξη είναι έρευνες των αστυνομικών στο σπίτι του δράστη, ενώ εξετάζεται κι ένα σπίτι στην Μυτιλήνη, αφού ο φερόμενος δράστης είναι φοιτητής και σπουδάζει εκεί, ενώ στην Αθήνα μένουν οι γονείς του.\nΈνα νέο στοιχείο στην υπόθεση πάντως, είναι πως στην περιοχή της συμπλοκής, βρέθηκαν 3 κλεμμένα αυτοκίνητα, εκ των οποίων το ένα τύπου βαν. Η αστυνομία εξετάζει τόσο τα αυτοκίνητα, όσο και το ενδεχόμενο οι δράστες να είχαν στην περιοχή το κρησφύγετό τους. Διαβάστε περισσότερα στο newsbomb.gr


Πώς η Στεάουα έκλεψε τον Χάτζι με την κάλυψη στρατού και ομοσπονδίας - Sport-Retro.gr\nΚώστας Μπράτσος\t 5 Φεβ, 2019\nΟ Γκεόργκε Χάτζι υπήρξε αδιαμφισβήτητα ο κορυφαίος ποδοσφαιριστής στην ιστορία της Ρουμανίας. Δεν είναι τυχαίο που ονομάστηκε «Μαραντόνα των Καρπαθίων», αφού μεσουράνησε περίπου την ίδια περίοδο με τον σπουδαίο Αργεντινό, έχοντας ένα παρεμφερές ποδοσφαιρικό στιλ.\nΟ επιθετικός μέσος που ηγήθηκε της εκπληκτικής Ρουμανίας του Παγκοσμίου Κυπέλλου 1994, που αγωνίστηκε σε Ρεάλ Μαδρίτης και Μπαρτσελόνα και που οδήγησε τη Γαλατάσαραϊ στην κατάκτηση του Κυπέλλου UEFA, διαθέτει στο βιογραφικό του και μία πολύ σκοτεινή μεταγραφή, εφάμιλλη των ετών διακυβέρνησης του Νικολάε Τσαουσέσκου στη χώρα του.\nΗ Στεάουα Βουκουρεστίου τον… δανείστηκε μόνο για ένα παιχνίδι τον Ιανουάριο του 1987 από μία μόνιμη αντίπαλό της στη διεκδίκηση του τίτλου και δεν τον επέστρεψε ποτέ μέχρι το καλοκαίρι του 1990, όταν και τον πούλησε στη Ρεάλ. Ο στρατός, η ομοσπονδία και ο Τσαουσέσκου φρόντισαν γι’ αυτό.\nΤα κείμενα του Sport-Retro.gr για τη Ρουμανία\nΜετέτρεψε τη Σπορτούλ σε διεκδικήτρια τίτλου\nΓεννήθηκε στις 5 Φεβρουαρίου 1965 στο Σάτσελε, κοντά στην Κοστάντσα, με συνέπεια να αρχίσει τα πρώτα ποδοσφαιρικά βήματά του στις ακαδημίες της Φαρούλ. Το 1980 επελέγη από την ποδοσφαιρική ομοσπονδία της χώρας να μετακινηθεί στην Λουτσαφαρούλ Βουκουρεστίου, μία ομάδα στην οποία πήγαιναν οι καλύτεροι νεαροί παίκτες της χώρας, ως μία άτυπη εθνική παίδων, για να αναπτύξουν ακόμα περισσότερο το ταλέντο τους, κάτω από καλύτερες συνθήκες.\nΔύο χρόνια αργότερα επέστρεψε στην Κοστάντσα με τη δικαιολογία των σπουδών (πρακτικά για να αποφύγει μεταγραφή στη… Στεάουα) και αγωνίστηκε στη Φαρούλ, με την οποία έκανε ντεμπούτο στην πρώτη κατηγορία σε ηλικία 17 ετών, τη σεζόν 1982-1983. Από τις 11 Σεπτεμβρίου 1982, όταν και πρωτοέπαιξε με τη Φαρούλ, μέχρι το τέλος της σεζόν είχε 7 γκολ σε 18 αγώνες πρωταθλήματος, δείχνοντας το απεριόριστο ταλέντο του, τόσο σε δημιουργικό επίπεδο όσο και σε εκτελεστικό.\nΗ Σπορτούλ Στουντέντσεσκ Βουκουρεστίου δεν άφησε την ευκαιρία να πάει χαμένη και πήρε τον παίκτη πριν τον αρπάξουν άλλες, πιο ευνοημένες ομάδες του κομμουνιστικού καθεστώτος.\nΗ επιλογή αποδείχθηκε «λίρα εκατό», με τον Χάτζι να συμβάλλει στα «χρυσά χρόνια» του συλλόγου και να τον οδηγεί στις καλύτερες θέσεις της ιστορίας του στο πρωτάθλημα, σε τελικό Κυπέλλου Ρουμανίας και σε ευρωπαϊκές συμμετοχές.\nΜόλις στη δεύτερη σεζόν του στον σύλλογο, όταν προωθήθηκε στο γήπεδο, από τα 2 γκολ σε 31 αγώνες πρωταθλήματος έφτασε τα 20 σε 30 και αναδείχθηκε πρώτος σκόρερ της κατηγορίας.\nΈναν χρόνο αργότερα, το 1985-1986, είχε 31 γκολ σε ισάριθμους αγώνες και διατήρησε τον τίτλο, οδηγώντας τη Σπορτούλ στη 2η θέση, την καλύτερη που τερμάτισε ποτέ, πίσω μόνο από την πρωταθλήτρια Στεάουα. Η επόμενη σεζόν, όμως, θα ήταν επεισοδιακή.\nΤο κυβερνητικό σχέδιο για ευρωπαϊκές διακρίσεις\nΤο 1978, ο Υπουργός Εθνικής Άμυνας της Ρουμανίας, αντιστράτηγος Ίον Κομάν, ένας πολύ καλός παίκτης του τένις και με μεγάλη αγάπη για τον αθλητισμό, άρχισε να εκφράζει τις ιδέες του για τη βελτίωση της απόδοσης των ρουμανικών ομάδων στις διεθνείς διοργανώσεις και μεταξύ άλλων της Στεάουα, μιας ομάδας που μεσουρανούσε εντός των συνόρων τη δεκαετία του ’70.\nΌταν διορίστηκε γραμματέας της Κεντρικής Επιτροπής της κυβέρνησης το 1982, συναντήθηκε με την CNEFS (Consiliului National pentru Educatie Fizica si Sport), την ανώτατη αθλητική αρχή του καθεστώτος, με όλους τους ιδιοκτήτες και προπονητές των ποδοσφαιρικών συλλόγων της πρώτης κατηγορίας, ώστε να οργανωθεί ένα οικουμενικό πλάνο με απώτερο σκοπό την κατάκτηση ενός ευρωπαϊκού τίτλου τα επόμενα χρόνια.\n«Νομίζω ότι ήρθε η ώρα να διεκδικήσουμε σοβαρά μία ευρωπαϊκή διασυλλογική διοργάνωση. Η Ουνιβερσιτάτεα Κραϊόβα, η Ντινάμο Βουκουρεστίου, η Άρτζες Πιτέστι και ίσως η Στεάουα πρέπει να στηριχθούν για να αναδειχθούν», δήλωσε αρχικά ο Κομάν.\nΔιόλου τυχαία η επιλογή των συλλόγων. Η Ουνιβερσιτάτεα έμπαινε στη δεύτερη καλή εποχή της (η εποχή της «Craiova Maxima»), η Ντινάμο ήταν η πρωταθλήτρια από το 1980 μέχρι το 1983 και η Άρτζες ζούσε τα χρόνια του Νικολάε Ντόμπριν.\nΗ Στεάουα βρισκόταν σε μεταβατικό στάδιο και την περίοδο της κυριαρχίας της Ντινάμο, βρέθηκε σε κακή κατάσταση, ωστόσο λόγω της ιστορίας της και των διασυνδέσεων με τον στρατό, δεν γινόταν να μείνει εκτός νυμφώνος.\n«Αν οργανωθούμε καλά, σε μερικά χρόνια μπορούμε να κατακτήσουμε το Κύπελλο Πρωταθλητριών. Σαν μιλάω ειλικρινά, είμαι φίλαθλος της Στεάουα, όμως τώρα που καθορίζω την πολιτική γραμμή όλων των αθλημάτων στη Ρουμανία, θα φερθώ σε όλους το ίδιο. Είναι σημαντικό να θριαμβεύσει μία ρουμανική ομάδα, ανεξαρτήτως του ονόματός της».\nΟ Κομάν έκανε πράξη τα λόγια του με πολιτικές παρεμβάσεις, όπως αποδείχθηκε με την περίπτωση της Ουνιβερσιτάτεα, που μετά από τις πρώτες επιτυχίες της, οι υπόλοιποι σύλλογοι επιχείρησαν να αρπάξουν τους ταλαντούχους παίκτες της.\n«Ο Ζόλταν Κρίσαν ήθελε να πάει στην Οραντέα, ο Αουρέλ Τσικλεάνου στην Σπορτούλ, η Ντινάμο ήθελε τους Ίλιε Μπαλάτσι και Ροντιόν Τσαματάρου, η Στεάουα ενδιαφερόταν για τον Νικολάε Ουνγκουρεάνου και τον Σίλβιου Λουνγκ. Τότε, έδωσα διαταγή να απαγορευτούν οι μεταγραφές προσωρινά», θυμάται ο Κόμαν.\nΔιατηρώντας τον κορμό και τη συνοχή τους, οι ομάδες της Ρουμανίας άρχισαν να πετυχαίνουν τον στόχο της κυβέρνησης. Η Ουνιβερσιτάτεα έφτασε μέχρι τα ημιτελικά του Κυπέλλου UEFA 1982-1983 (η πρώτη ρουμανική ομάδα που έφτασε σε τόσο προχωρημένη φάση ευρωπαϊκής διοργάνωσης, αποκλείστηκε με δύο ισοπαλίες από την Μπενφίκα), η Ντινάμο έναν χρόνο αργότερα έφτασε στα ημιτελικά του Κυπέλλου Πρωταθλητριών, όπου αποκλείστηκε από τη μετέπειτα κάτοχο Λίβερπουλ.\nΟ στρατηγός που… καταστρατήγησε τη διαταγή του\nΤην ώρα που ο Κομάν φρόντιζε για την αναδιοργάνωση του ποδοσφαίρου ως γραμματέας της Κεντρικής Επιτροπής πλέον, ο στρατηγός Κονσταντίν Ολτεάνου που τον διαδέχθηκε στη θέση του Υπουργού Εθνικής Άμυνας τον Μάρτιο του 1980, φρόντιζε για την ανασύνταξη της Στεάουα.\nΑν και ο ίδιος δεν γνώριζε πολλά από τον αθλητισμό όπως ο προκάτοχός του, παραδέχθηκε σε συνέντευξή του ότι «το περιβάλλον του Τσαουσέσκου μου είπε ‘κοίτα, το αφεντικό άκουσε ότι η Στεάουα δεν κερδίζει πλέον, πρόσεχε γιατί αυτό είναι μία σημαντική δοκιμασία’».\nΗ Στεάουα είχε περιέλθει σε άσχημη κατάσταση στις αρχές του ’80 και οι παίκτες δεν είχαν ούτε κατάλληλα παπούτσια να φορέσουν. Ένα από τα πρώτα μέτρα του σκιώδη επικεφαλής του συλλόγου (αφού ανεξαρτήτως προέδρου επρόκειτο για την ομάδα του στρατού) ήταν να την καταστήσει… νόμιμη. «Τους είπα, αν θέλετε να ξαναχτιστεί η ομάδα, πρέπει να τα κάνουμε όλα σωστά. Δεν μου αρέσει να κλέβω τον έναν ή τον άλλον παίκτη και να έχουμε σκάνδαλα», ήταν η… προφητική δήλωση.\nΟ Ολτεάνου απευθύνθηκε στον επί 20 χρόνια γραμματέα της ποδοσφαιρικής ομοσπονδίας της χώρας και παλιά δόξα της Στεάουα, Ίον Αλεκσαντρέσκου, ώστε να αναλάβει αυτό το πρότζεκτ. Ο Αλεκσαντρέσκου υπάκουσε, ανέλαβε διάφορα διοικητικά πόστα στον σύλλογο και συνδύασε το όνομά του με τα «χρυσά» χρόνια της δεκαετίας του ’80.\nΣτέφθηκε πρωταθλήτρια Ευρώπης κόντρα στην Μπαρτσελόνα\nΜετά από πολλά πέρα δώθε στον πάγκο του συλλόγου, η επιστροφή στην κορυφή ήρθε με προπονητή τον Έμεριχ Γένεϊ (μετέπειτα προπονητή του Πανιωνίου) τη σεζόν 1984-1985, μετά από 7 σεζόν «ξηρασίας».\nΩς πρωταθλήτρια Ρουμανίας, τη νέα χρονιά η Στεάουα αγωνίστηκε στο Κύπελλο Πρωταθλητριών, όπου με παίκτες όπως Χέλμουτ Ντουκαντάμ, ο Μίοντραγκ Μπελοντέντιτσι, ο Λάσλο Μπόλονι (μετέπειτα προπονητής στον ΠΑΟΚ), ο Μάριους Λάκατους, ο Βίκτορ Πιτσούρκα, ο Γκάμπι Μπάλιντ και άλλοι έφτασε μέχρι τον τελικό του τουρνουά, όπου υπέταξε την Μπαρτσελόνα στα πέναλτι!\nΗ Στεάουα αναδείχθηκε πρωταθλήτρια Ευρώπης, σε έναν ανεπανάληπτο ποδοσφαιρικό θρίαμβο για τη Ρουμανία, όμως οι διεθνείς τίτλοι δεν θα σταματούσαν εκεί.\nΩς κάτοχος του Κυπέλλου Πρωταθλητριών είχε το δικαίωμα να συμμετάσχει στο Διηπειρωτικό Κύπελλο κόντρα στην κάτοχο του Copa Libertadores, Ρίβερ Πλέιτ, και στο Super Cup Ευρώπης, κόντρα στην κάτοχο του Κυπέλλου Κυπελλούχων, Ντινάμο Κιέβου.\nΗ αξεπέραστη επιτυχία εκείνου του Μαΐου 1986 προκάλεσε αλυσιδωτές αντιδράσεις. Ο Γένεϊ έφυγε για την εθνική Ρουμανίας όπου σχημάτισε προπονητικό δίδυμο με τον Μιρτσέα Λουτσέσκου, ενώ αρκετοί παίκτες έβαλαν για τα καλά στο μυαλό τους την ιδέα της διεθνούς μεταγραφής.\nΤο ταξίδι στο Τόκιο τον Δεκέμβριο του 1986 με τον Άνχελ Ιορντανέσκου (πρώην παίκτης του ΟΦΗ, μετέπειτα προπονητής Εθνικής Ελλάδας) στον πάγκο για τον αγώνα κόντρα στη Ρίβερ Πλέιτ δεν είχε την κατάληξη που θα επιθυμούσαν.\nΟι Αργεντινοί του Νέρι Πουμπίδο, του Χουάν Χιλμπέρτο Φούνες (ακολούθως του Ολυμπιακού), του Όσκαρ Ρουζέρι και του Νέστορ Γκοροσίτο πήραν τη νίκη με 1-0 και στέρησαν ένα σπουδαίο τρόπαιο από τους Ρουμάνους.\nΗ Στεάουα χρειαζόταν επειγόντως ενίσχυση\nΟ αγώνας για το Super Cup Ευρώπης ήταν προγραμματισμένος για τις 24 Φεβρουαρίου 1987 στο «Λουί Ντε» του Μονακό, ωστόσο η Στεάουα αντιμετώπιζε αρκετά αγωνιστικά προβλήματα, όπως και στους δύο προηγούμενους τελικούς (στη Σεβίλλη δεν αγωνίστηκε ο τιμωρημένος Τουντορέλ Στόικα, στο Τόκιο ο τραυματίας Μπόλονι).\nΗ φόρμα του Μιχαΐλ Μαζεράου (μετέπειτα της Παναχαϊκής) ήταν πολύ κακή και οι αποχωρήσεις των Μαρίν Ράντου και Στέφαν Πέτκου δεν αναπληρώθηκαν επαρκώς από παίκτες όπως ο Κονσταντίν Πιστόλ, ο Νίτσα Τσιρεάσα και ο Γκέοργκε Τσαουσίλα που το 1993 πέρασε και δεν ακούμπησε στον ΠΑΟΚ.\nΕπιπροσθέτως, ο Μπόλονι βάσει συμβολαίου μπορούσε να πάρει μεταγραφή ανά πάσα στιγμή, ενώ ο Στόικα και ο Πιτσούρκα ήταν άνω των 30 και δεν μπορούσαν να έχουν την ίδια αντοχή σε όλες τις υποχρεώσεις της ομάδας.\nΤο «παραθυράκι» που βρήκε η Στεάουα για να τον κλέψει\nΉταν εμφανές ότι κάνοντας παράλληλα πορεία πρωταθλητισμού, η ομάδα χρειαζόταν μεταγραφική ενίσχυση. Παρότι οι μεταγραφές που θα… διέλυαν αντίπαλες ομάδες απαγορεύονταν, υπήρχε μία εξαίρεση για την οποία φρόντισε ο Κομάν το καλοκαίρι του 1983.\nΈνας νέος κανονισμός που υιοθετήθηκε από την ομοσπονδία της χώρας προέβλεπε ομάδες οι οποίες συμμετείχαν σε ευρωπαϊκά κύπελλα ή στο Βαλκανικό Κύπελλο, είχαν τη δυνατότητα να προβούν στη μεταγραφή ενός παίκτη από ομάδα της πρώτης κατηγορίας που δεν συμμετείχε σε διεθνείς διοργανώσεις, ομάδα της δεύτερης ή τρίτης κατηγορίας, αλλά με τη γραπτή συναίνεση του ποδοσφαιριστή.\nΟ κανονικός σύλλογος του παίκτη δεν τον έχανε σε μόνιμη βάση και ο σύλλογος που έπαιρνε τον παίκτη όφειλε να δανείσει στον άλλον σύλλογο έναν παίκτη από τη δεύτερη ομάδα του, με τη σύμφωνη γνώμη της ομοσπονδίας.\nΟ 21χρονος Χάτζι, πρώτος σκόρερ της κατηγορίας τα τελευταία δύο χρόνια, βρέθηκε ξανά στο στόχαστρο της Στεάουα, 4 χρόνια αφότου αναγκάστηκε να υπογράψει (φοβούμενος ακόμα και για τη ζωή του) στον σύλλογο παρά τη θέλησή του. Τότε, επειδή ήταν ανήλικος, η μεταγραφή ακυρώθηκε μετά από προσπάθειες των γονιών του. Τώρα, τα πάντα είχαν αλλάξει.\nΗ Στεάουα ζήτησε άδεια από τον Νίκου Τσαουσέσκου\nΗ Σπορτούλ, η ομάδα του Χάτζι, ήταν συνάμα και η ομάδα που υποστήριζε ο Νίκου Τσαουσέσκου, ο μικρός γιος και με εκρηκτικό χαρακτήρα του δικτάτορα της Ρουμανίας. Ως ομάδα, δεν αποτελούσε μεγάλο μέγεθος, ωστόσο βελτίωσε το στάτους της λόγω των καλών παικτών που συνυπήρξαν εκείνη την εποχή και φυσικά λόγω του Χάτζι.\nΤη σεζόν 1986-1987, η περσινή δευτεραθλήτρια Σπορτούλ άρχισε πολύ άσχημα στο πρωτάθλημα και ο Χάτζι, ο οποίος παρακολούθησε τον θρίαμβο της Στεάουα από την τηλεόραση του σπιτιού του και είδε δύο πρώην συμπαίκτες του στην Λουτσαφαρούλ, τους Μπάλιντ και Λάκατους, να σηκώνουν το τρόπαιο, συνειδητοποίησε ότι για να φτάσει στο «ταβάνι» του, έπρεπε να πάει στην Στεάουα με την πρώτη ευκαιρία.\nΟ πρόεδρος της Στεάουα, Νικολάε Γκαβρίλα, έκανε αρκετές προσφορές στην Σπορτούλ για τον νεαρό διεθνή μεσοεπιθετικό. Σε μία εξ αυτών, ο ομόλογός του της Σπορτούλ, Μακ Ποπέσκου, απηυδισμένος απάντησε μονολεκτικά, σε μία κόλλα χαρτί Α4: «ΟΧΙ».\nΤον φθινόπωρο του 1986, ο Γκαβρίλα επισκέφτηκε τον Νίκου Τσαουσέσκου, Υπουργό της Κομμουνιστικής Νεολαίας τότε, για να ζητήσει να μεσολαβήσει για τη μεταγραφή του Χάτζι. «Τι θέλετε, πρόεδρε; Ήρθατε να κλέψετε;», ήταν η ατάκα υποδοχής του Τσαουσέσκου στον Γκαβρίλα. «Μπορείτε, σύντροφε;», απάντησε ατάραχος ο Γκαβρίλα. «Ελάτε, ελάτε μέσα. Τι θα πιείτε; Έχουμε τα πάντα».\nΟ Γκαβρίλα εξήγησε ότι η Στεάουα ήθελε τον Χάτζι τουλάχιστον για ένα παιχνίδι, το Super Cup Ευρώπης κόντρα στη Ντινάμο Κιέβου. Ο Τσαουσέσκου πείστηκε και κάλεσε τον Χάτζι να τον ρωτήσει τι θα ήθελε ο ίδιος. «Θέλω να πάω στην Στεάουα», αποκρίθηκε ο νεαρός.\nΜε τον νόμο του 1983, η Στεάουα μπορούσε να αρπάξει τον Χάτζι απλά με μία γραπτή δήλωση του παίκτη, ακόμα και δίχως τη συγκατάθεση της Σπορτούλ. Όταν η τελευταία αποκλείστηκε στον 2ο γύρο του Κυπέλλου UEFA από την Γκενκ, υπήρχαν όλες οι προϋποθέσεις για την ενεργοποίηση του συγκεκριμένου κανονισμού.\nΜπορεί να αποκλείστηκε και η Στεάουα πρόωρα από το Κύπελλο Πρωταθλητριών (από την Άντερλεχτ), ωστόσο είχε ακόμα μπροστά της ευρωπαϊκή διοργάνωση, το Super Cup Ευρώπης, οπότε μπορούσε να ζητήσει οποιονδήποτε παίκτη ήθελε από τη Σπορτούλ κι εκείνη να τον παραχωρήσει.\nΤο πραγματικό πρόβλημα, πάντως, όλο αυτό το διάστημα, δεν ήταν ποτέ ο κανονισμός, αλλά οι επιθυμίες του Νίκου Τσαουσέσκου, ο οποίος ποτέ δεν ήθελε να χάνει και μία τέτοια απώλεια του «διαμαντιού» στο στέμμα της ομάδας του θα έμοιαζε με προσωπική ήττα.\nΑκόμα και ο Βαλεντίν Τσαουσέσκου, επίσης γιος του δικτάτορα Νικολάε, ο οποίος βρισκόταν στο οργανόγραμμα της Στεάουα χωρίς σαφή ρόλο και δεν ασχολήθηκε καθόλου με την πολιτική, αρνήθηκε να μεσολαβήσει για τη μεταγραφή του Χάτζι, για να μην ταράξει τον αδερφό του.\nΠήρε τη μεταγραφή και σημείωσε το γκολ της νίκης\nΟ Νίκου Τσαουσέσκου πείστηκε ότι για το καλό του ρουμανικού ποδοσφαίρου, ο Χάτζι έπρεπε να βοηθήσει τη Στεάουα να σηκώσει το τρόπαιο και επέβαλε στην Σπορτούλ να δώσει κι αυτή τη συγκατάθεσή της για τη μεταγραφή του Ρουμάνου παίκτη στη Στεάουα μόνο για τον αγώνα του Μόντε Κάρλο στις 24 Φεβρουαρίου 1987.\nΣύμφωνα με την επιστολή που απεστάλη στην CNEFS, μεταξύ 5 Φεβρουαρίου και 16 Φεβρουαρίου 1987 ο Χάτζι θα πήγαινε στις προπονήσεις της Σπορτούλ. Στις 15 Φεβρουαρίου ο παίκτης θα συμμετείχε στο φιλικό με τη Φιορεντίνα στη Φλωρεντία που είχε κανονιστεί πριν από το αίτημα της Στεάουα.\nΜεταξύ 17 Φεβρουαρίου και 25 Φεβρουαρίου θα έκανε προπονήσεις με τη Στεάουα, συνοδεία ενός εκπροσώπου της Σπορτούλ και στις 26 Φεβρουαρίου θα ήταν παρών πίσω στις προπονητικές εγκαταστάσεις της Σπορτούλ.\nΟ Χάτζι όντως ταξίδεψε στην Ιταλία για τον αγώνα με τη Φιορεντίνα και μία εβδομάδα αργότερα σημείωσε το μοναδικό γκολ στη νίκη 1-0 της Στεάουα επί της Ντινάμο Κιέβου του Βαλερί Λομπανόβσκι, του Όλεγκ Μπλαχίν, του Αλεκσέι Μιχαϊλιτσένκο, του Ίγκορ Μπελάνοβ, του Αλεκσάντρ Ζαβάροβ, του Βασίλι Ρατς, του Όλεγκ Κουζνέτσοβ και του Ανατόλι Ντεμιανένκο μεταξύ άλλων.\nΤον έπεισε η… σύζυγος του Γκαβρίλα\nΚάπου εδώ αρχίζει το μπλέξιμο. Ο Χάτζι αντιμετωπίζεται ως εθνικός ήρωας, αφού προσέδωσε αίγλη στην ίδια την πατρίδα του με αυτήν τη νίκη επί του «καμαριού» της Σοβιετικής Ένωσης. Ταυτόχρονα, αντιλήφθηκε ότι μπορεί να ανταπεξέρθει στο κορυφαίο ποδοσφαιρικό επίπεδο, όπως αυτό της Στεάουα.\nΤην ίδια στιγμή, έπρεπε να επιστρέψει στη Σπορτούλ, η οποία βρισκόταν στην 8η θέση της βαθμολογίας και μόλις είχε αλλάξει προπονητή, με τον Μιρτσέα Ραντουλέσκου να παίρνει τα «ηνία».\nΜετά από την επιστροφή από το Μόντε Κάρλο, ο ίδιος ο Γκαβρίλα αναλαμβάνει να μεταφέρει τον Χάτζι με το αυτοκίνητό του στη γενέτειρα Κοστάντσα. Συνεπιβάτης ήταν και η σύζυγος του Γκαβρίλα, η οποία ήταν συμπατριώτισσα του Χάτζι.\nΚατά τη διάρκεια της διαδρομής, η σύζυγος του Γκαβρίλα άρχισε να κάνει ερωτήσεις στον Χάτζι. «Δεν θέλεις να μείνεις στην Στεάουα;». «Ναι, όμως υποσχέθηκα στον κύριο Ραντουλέσκου ότι θα τον συναντήσω στην προπόνηση και με περιμένει». «Μα Γκίκα, κάθε προπονητής θέλει το καλύτερο για τους παίκτες του».\nΣε αυτό το σημείο παρενέβη ο Γκαβρίλα: «Γκίκα, θέλεις να μείνει στην Στεάουα;» Μετά από μερικά δευτερόλεπτα περισυλλογής, η απάντηση ήταν μονολεκτική: «Ναι».\nΗ ομοσπονδία έκανε μόνη της τη μεταγραφή\nΣε αυτό το σημείο άρχισαν οι υπόγειες διεργασίες για τη μεταγραφή. Οι διοικούντες τη Στεάουα κάλεσαν τον Ποπέσκου για να τα βρουν στα της μόνιμης μεταγραφής, ωστόσο ο πρόεδρος της Σπορτούλ ήταν αμετακίνητος στο να μην παραχωρήσει το «χρυσωρυχείο» του.\nΤην επομένη της επιστροφής του Χάτζι στη Ρουμανία, επισκέφθηκε τα γραφεία της Στεάουα και από εκεί πήγε στα γραφεία της ομοσπονδίας. Ένας από τους πιο στενούς συνεργάτες της κυβέρνησης ήταν ο πρόεδρος της ομοσπονδίας, Μιρτσέα Ανχελέσκου, ο οποίος διέταξε ο Χάτζι να δηλωθεί ως παίκτης της Στεάουα.\nΟ υπεύθυνος γι’ αυτές τις εργασίες, Μιρτσέα Σέζαρ Ιονέσκου, εξέφρασε τον δισταγμό του. «Δεν μπορούμε να δηλώσουμε τον Χάτζι στη Στεάουα. Έχει δελτίο στην Σπορτούλ και δεν θέλει να τον αφήσει». Ο Ανχελέσκου, υπό τον φόβο της οργής του στρατού, του είπε ότι όλα ήταν εντάξει. «Πήγαινε, βγάλε φωτογραφίες, φτιάξε νέο δελτίο και κατέγραψε τη μεταγραφή».\nΟ Ποπέσκου προσπάθησε να αντιδράσει, όμως ο Νίκου Τσαουσέσκου δεν τον βοήθησε να αποτρέψει τη μεταγραφή. Ο εκρηκτικός γιος του δικτάτορα της χώρας εμφάνισε σπάνια λογική σκέψη και δεν ήθελε να έρθει σε κόντρα με τον αδερφό του, Βαλεντίν, ειδικά από τη στιγμή που ήταν επιθυμία του Χάτζι να φύγει για την Στεάουα.\nΟ Νίκου Τσαουσέσκου προτίμησε να επιτρέψει αυτήν τη μετακίνηση ώστε να ισχυροποιηθεί περαιτέρω η Στεάουα και να προσφέρει νέες διεθνείς επιτυχίες στη χώρα, η οποία πλέον άρχισε να αποτελεί υπολογίσιμη δύναμη στο ευρωπαϊκό ποδόσφαιρο.\nΗ Σπορτούλ ουσιαστικά βρέθηκε προ τετελεσμένου. Αν και κυνήγησε την υπόθεση δικαστικά, δικαιώθηκε όταν πλέον ήταν πολύ αργά. Το 1996, το δικαστήριο επιδίκασε 450.000 δολάρια στην Σπορτούλ από τη μεταγραφή του Χάτζι στη Ρεάλ το 1990. Η Φαρούλ, η πρώτη ομάδα του Χάτζι, κέρδισε από την υπόθεση 250.000 δολάρια και 3 παίκτες της Στεάουα, τους Μάριους Μίτου (μετέπειτα της Ξάνθης και του Πανθρακικού), Μάριαν Αλιούτα και Μπουτσούρ Μπογκντάν.\nΠήρε 3 πρωταθλήματα δίχως ήττα\nΟ Χάτζι μετακόμισε μόνιμα στη Στεάουα (αν και αρχικά υπήρχε σενάριο που ήθελε να υπάρχει δανεισμός για 6 παιχνίδια πρωταθλήματος) τον Ιανουάριο του 1987 και μέχρι το καλοκαίρι του 1989 δεν γνώρισε άλλη ήττα στο πρωτάθλημα!\nΗ Στεάουα κατέκτησε 3 σερί τίτλους δίχως ήττα με τον Χάτζι στο ρόστερ, πραγματοποίησε ένα αήττητο σερί 104 νικών που συνιστά ακόμα και σήμερα παγκόσμιο ρεκόρ, σήκωσε και 3 κύπελλα εκτός από ισάριθμα πρωταθλήματα και έφτασε μέχρι τα ημιτελικά του Κυπέλλου Πρωταθλητριών το 1988 και μέχρι τον τελικό το 1989 (ήττα από τη Μίλαν).\nΗ σεζόν 1989-1990, η σεζόν της ρουμανικής επανάστασης που έφερε την αποκαθήλωση των Τσαουσέσκου, βρήκε τη Στεάουα να χάνει τον τίτλο από την Ντινάμο για έναν βαθμό μετά και από το εκπληκτικό 6-4 στο κύπελλο και στο τέλος της χρονιάς, με τα σύνορα ανοιχτά πλέον, ο Χάτζι πήρε τη μεταγραφή στη Ρεάλ.


Τέλος τα γκέτο και τα άβατα – Politis Online | Νέα από την Ελλάδα και τον Κόσμο\nHome / Editorial / ΑΡΘΡΟΓΡΑΦΙΑ / Τέλος τα γκέτο και τα άβατα\nΤέλος τα γκέτο και τα άβατα\nΔημοσιεύθηκε\tΟκτώβριος 21, 2009, 3:00 μμ\nΈνα ακόμη παραδοσιακό ρουσφέτι που δημιουργούσε φτηνές πελατειακές σχέσεις ψηφοφόρων με βουλευτές ανήκει οριστικά στο παρελθόν. O Μιχάλης Χρυσοχοΐδης ξεκαθαρίζει στα «ΝΕΑ» ότι στο εξής δεν θα σβήνονται οι κλήσεις της Τροχαίας και ο ίδιος θα προστατεύει τους αξιωματικούς της Αστυνομίας από τις πιέσεις που θα δέχονται από πολιτικά στελέχη και παράγοντες.\nΕπίσης ο υπουργός Προστασίας του Πολίτη δηλώνει ότι «η Ελλάδα δεν είναι ξέφραγο αμπέλι, ούτε θα γίνει κολαστήριο ψυχών» και τονίζει ότι σύντομα θα τεθεί σε εφαρμογή νέο αυστηρό και οργανωμένο επιχειρησιακό σχέδιο ώστε να περιοριστεί δραστικά η είσοδος των λαθρομεταναστών στη χώρα μας. Παράλληλα ξεκαθαρίζει με απόλυτο τρόπο ότι τα γκέτο και τα άβατα στο κέντρο της πόλης θα τελειώσουν και μάλιστα πολύ σύντομα.\nΟ κ. Χρυσοχοΐδης προαναγγέλλει ότι η διαφθορά στα Σώματα Ασφαλείας θα παταχθεί σύντομα και αποτελεσματικά, ενώ στις αρχές του χρόνου επανέρχεται ο θεσμός του αστυνομικού της γειτονιάς.\nΠρώτον, αναβάθμιση της αποτρεπτικής μας ικανότητας. Η Ελλάδα δεν θα είναι ξέφραγο αμπέλι. Δεύτερον, βελτίωση των επιδόσεών μας στα ανθρώπινα δικαιώματα. Η Ελλάδα δεν θα γίνει κολαστήριο ψυχών. Τα κυκλώματα των δουλεμπόρων θα χτυπηθούν αλύπητα\nΟΙ ΑΝΑΓΝΩΣΤΕΣ ΡΩΤΟΥΝ Μάριος Κιούσης Συμφωνείτε και εσείς με την πρακτική της Αστυνομίας που στοιβάζει σαν πακέτα τους αλλοδαπούς στα υπόγεια κρατητήρια των Τμημάτων για να ισχυρίζεται ότι δήθεν καθάρισε το κέντρο της Αθήνας;\nΤην περασμένη εβδομάδα πήραμε 2 σημαντικές αποφάσεις που δίνουν σαφές στίγμα ότι αλλάζουμε σελίδα στον σεβασμό των ανθρωπίνων δικαιωμάτων.\nΠρώτον, ανακοίνωσα ότι απελευθερώνονται όσοι παράνομοι μετανάστες κρατούνται στα αστυνομικά κρατητήρια της χώρας, υπό την προϋπόθεση ότι δεν είναι ποινικοί. Οι άνθρωποι αυτοί εντάσσονται σε πρόγραμμα εθελούσιου επαναπατρισμού με τη βοήθεια των οργανώσεων της Κοινωνίας των Πολιτών. Δεύτερον, έδωσα εντολή από εδώ και στο εξής να μην απελαύνονται οι μετανάστες δεύτερης γενιάς, όσοι δηλαδή έχουν μεγαλώσει και ενηλικιωθεί στην Ελλάδα υπό το καθεστώς του προστατευόμενου μέλους για τυπικούς λόγους μέχρι να λυθούν τα ζητήματά τους από τις αρμόδιες υπηρεσίες. Κώστας Βλάχος Αναρωτιέμαι αν μέσα στους βραχυπρόθεσμους στόχους σας είναι και η εκκαθάριση των δρόμων στο κέντρο της Αθήνας όπως η Σολωμού, η Καποδιστρίου, η Στουρνάρη και από τους χρήστες ναρκωτικών και η πιθανή προώθησή τους σε κέντρα αποτοξίνωσης ή όπου αλλού κρίνετε σκόπιμο.\nΟι εικόνες που περιγράφετε θα εκλείψουν, ωστόσο υπενθυμίζω ότι οι τοξικομανείς δεν είναι αστυνομικό ζήτημα. Για να υπάρξει απεξάρτηση και ενσωμάτωση των παιδιών αυτών στην ομαλή κοινωνική ζωή, για να μην κρύψουμε το πρόβλημα κάτω από το χαλί, απαιτείται μια άλλη πολιτική στο θέμα της αποτοξίνωσης. Κατά την άποψή μου πρέπει να ανοίξουν οι λίστες χορήγησης μεθαδόνης και τα ΟΚΑΝΑ να στελεχωθούν με προσωπικό.\nΚώστας Βασιλόπουλος Με το θλιβερό αλισβερίσι του σβησίματος κλήσεων τι θα κάνετε; Σ΄ αυτό είμαι ξεκάθαρος, τερματίζεται η πρακτική του σβησίματος των κλήσεων. Θα καλύψω προσωπικά τους διοικητές από πιέσεις τρίτων, πολιτικών, πολιτευτών και παραγόντων. Τέλος, έχω ζητήσει από τις Διευθύνσεις Τροχαίας να ξεκαθαρίσουν τα πεζοδρόμια από παρανόμως σταθμευμένα αυτοκίνητα και μηχανάκια. Τα πεζοδρόμια είναι δημόσιος χώρος που ανήκει στους πεζούς.\nΧριστίνα Μαστούρα Είμαι γυναίκα και εργάζομαι στο κέντρο της πόλης. Νιώθω φόβο. Αποφεύγω να περπατάω ή ακόμα και να οδηγώ σε συγκεκριμένους δρόμους της πόλης. Τι θα κάνετε για τους πολίτες;\nΝα είστε σίγουρη για ένα πράγμα. Τα γκέτο και τα άβατα στον αστικό ιστό θα τελειώσουν. Ήδη στις περισσότερες επίμαχες περιοχές έχουν αναπτυχθεί ισχυρές δυνάμεις. Η παρουσία της Αστυνομίας θα είναι συνεχής και εμφανής. Η νομιμότητα και μαζί μ΄ αυτήν το αίσθημα ασφάλειας θα αποκατασταθεί πλήρως. Οι πολίτες θα μπορούν ξανά να περπατάνε άφοβα στο κέντρο της πόλης.\nΧριστίνα Αργυρόκου Μένω στον Άγιο Στέφανο και φέτος ζήσαμε τραγικές στιγμές με τις καταστροφικές φωτιές. Θα ήθελα να ρωτήσω τον κ. Χρυσοχοΐδη τι πρόκειται να κάνει για την προστασία των δασών και αν αυτό αποτελεί προτεραιότητα για το υπουργείο του. Πώς θα εξασφαλίσει ότι δεν θα ζήσουμε ξανά τέτοιες καταστάσεις;\nΣτο Πυροσβεστικό Σώμα, πραγματικά θλίβομαι που το λέω αυτό, έχουμε παραλάβει μια τριτοκοσμική κατάσταση. Δεν σας το κρύβω ότι κάθε μέρα αναρωτιέμαι πώς δεν κάηκε ολόκληρη η Αθήνα το καλοκαίρι. Η αμέλεια που υπήρξε ήταν εγκληματική. Οδήγησε στο να αλλάξει το ανάγλυφο της Ελλάδας. Από πράσινο έγινε γκρι. Θα γίνουν λοιπόν σημαντικές αλλαγές, για να ανακτήσει το Σώμα τα αντανακλαστικά του, την ετοιμότητά του και να αναβαθμιστεί η επιχειρησιακή του δυνατότητα.\nΚατερίνα Παππά Είπατε ότι όποιος αστυνομικός αγγίζει πολίτη θα φεύγει από το Σώμα. Με τους αστυνομικούς που άγγιξαν έναν μετανάστη στη Νίκαια προσφάτως τόσο πολύ ώστε ο άνθρωπος πέθανε, τι θα κάνετε;\nΘα περιμένουμε το πόρισμα των ιατροδικαστών, ένας εκ των οποίων εκπροσωπεί την οικογένεια του θύματος και αναλόγως θα πράξουμε. Να είστε απόλυτα σίγουρη ότι δεν θα υπάρξει καμία ανοχή σε περιστατικά κατάχρησης εξουσίας. Θα φροντίσω προσωπικά ώστε οι παραβάτες να έχουν την τιμωρία που τους πρέπει.\nΓιάννης Βασιλειάδης Τώρα που αναλάβατε την ευθύνη και του Λιμενικού, τι μέτρα θα πάρετε ώστε να περιορίσετε την είσοδο των μεταναστών στη χώρα μας;\nΤο θέμα της λαθρομετανάστευσης ξεπερνάει κατά πολύ το Λιμενικό Σώμα. Είναι μείζον εθνικό ζήτημα.\nΠολιτικό, οικονομικό, επιχειρησιακό. Την περασμένη Πέμπτη έθεσα τους άξονες της νέας πολιτικής για τη λαθρομετανάστευση.\nΠρώτον, αναβάθμιση της αποτρεπτικής μας ικανότητας. Η Ελλάδα δεν θα είναι ξέφραγο αμπέλι. Δεύτερον, βελτίωση των επιδόσεών μας στα ανθρώπινα δικαιώματα. Η Ελλάδα δεν θα γίνει κολαστήριο ψυχών. Τα κυκλώματα των δουλεμπόρων θα χτυπηθούν αλύπητα.\nΜατίνα Χαλκιά Τι σκοπεύει να κάνει η κυβέρνηση για τα «στρατόπεδα» των αλλοδαπών παράνομων προσφύγων που έχουν στηθεί σε πόλεις όπως η Πάτρα και που πρόσφατα έγιναν το επίκεντρο διεθνούς αρνητικής κριτικής από ευρωπαϊκά ΜΜΕ σχετικά με το άθλιο επίπεδο επιβίωσης;\nΑυτό που έγινε στην Πάτρα και αλλού υπό την ανοχή της επίσημης ελληνικής πολιτείας είναι απαράδεκτο από κάθε άποψη. Και την ασφάλεια της πόλης υπονόμευσε και τα ανθρώπινα δικαιώματα των μεταναστών δεν σεβάστηκε. Η Πάτρα πλέον έχει αδειάσει, όμως συνεχίζει να υφίσταται το πρόβλημα των κέντρων υποδοχής, όπου βρισκόμαστε αντιμέτωποι με μία ανθρωπιστική τραγωδία. Στόχος της κυβέρνησης είναι, τα κέντρα υποδοχής, τα οποία υπενθυμίζω ότι ανήκουν στην αρμοδιότητα του υπουργείου Εσωτερικών, να αποκτήσουν υποδομές και, με την εμπλοκή όλων των φορέων και των οργανώσεων της κοινωνίας των πολιτών, να μπορούν να φέρουν εις πέρας με ταχύτητα το δύσκολο έργο της κατηγοριοποίησης των παράνομων μεταναστών. Πρέπει γρήγορα να γνωρίζουμε αν έχουμε να κάνουμε με οικονομικούς μετανάστες, πρόσφυγες ή θύματα εμπορίας ανθρώπων, έτσι ώστε αναλόγως να δράσουμε.\nΜαρία Βαΐδου Παντελής έλλειψη σεβασμού στην οδική συμπεριφορά. Στην Ελλάδα έχει νομιμοποιηθεί η κάθε είδους οδική παρανομία. Η κατάσταση που επικρατεί στους δρόμους είναι εμφανής σε όλους μας. Ποια μέτρα θα λάβετε ώστε να λείψουν τέτοια φαινόμενα; Ζήτησα ήδη από τους αστυνομικούς διευθυντές ανά την Ελλάδα Σχέδιο Οδικής Ασφάλειας ανά νομό. Μετροποιημένο, με σαφείς ποσοτικούς στόχους και χρονοδιαγράμματα. Στρατηγική επιδίωξή μας είναι η μείωση των θανάτων από τροχαία ατυχήματα, κατά περίπου 100 άτομα τον χρόνο, έτσι ώστε μέχρι το 2014 να έχουμε πετύχει τον ευρωπαϊκό στόχο για 50% λιγότερους θανάτους από τροχαία σε σχέση με το έτος βάσης, που είναι το 2000.\nΟ πήχυς είναι ψηλά


Oμιλία του Καθηγητή κ. Αντώνη Μεταξά στην 25η Συζήτηση Στρογγυλής Τραπέζης του Economist με θέμα “Decarbonising Europe: Accelerating the energy transition”. – Metaxas & Associates\nOμιλία του Καθηγητή κ. Αντώνη Μεταξά στην 25η Συζήτηση Στρογγυλής Τραπέζης του Economist με θέμα “Decarbonising Europe: Accelerating the energy transition”.\nΠα, 9 Ιούλ 21\nΗ ενεργειακή μετάβαση θέτει μείζονα νομικά και ρυθμιστικά ζητήματα. Η πράσινη μετάβαση δεν είναι ένα στρατηγικό διακύβευμα στερούμενο προκλήσεων ούτε βέβαια πρέπει να καταστεί κενή συνθηματολογία.\nΕντούτοις, προσεγγίζοντας τη σημερινή ελληνική ενεργειακή πραγματικότητα μέσα από μια, ας μου επιτραπεί, διττή οπτική, όχι μόνο ακαδημαϊκή αλλά και πρακτική, θεωρώ ότι υφίστανται κάποιες κομβικές αποκλίσεις μεταξύ προθέσεων και αντικειμενικής κατάστασης σε αρκετά κομβικά μέτωπα, παρά τις καλές προσπάθειες των αρμοδίων.\nΑ) Ρυθμιστική συγκρότηση της ενεργειακής μετάβασης σε ένα σύνθετο περιβάλλον δεν μπορεί να λάβει χώρα χωρίς την ουσιαστική στήριξη του Ρυθμιστή (ΡΑΕ) και των αρμοδίων Διαχειριστών (ΑΔΜΗΕ, ΔΕΔΔΗΕ, ΔΑΠΕΕΠ) για να μπορέσουν και αυτοί να επιτελέσουν τον κρίσιμό τους ρόλο. Αποψιλωμένοι από ικανά στελέχη ο Ρυθμιστής και οι Διαχειριστές δεν μπορούν να πράξουν, παρά τις βέλτιστες προσπάθειες που καταβάλλουν, τα όσα μπορούν και πρέπει και στον τομέα των αρμοδιοτήτων τους αλλά και της ρυθμιστικής παρέμβασης και εποπτείας.\nΒ) Μείζον διακύβευμα είναι η διασφάλιση του ότι η ανάπτυξη των ΑΠΕ δεν θα είναι άναρχη και, θα έλεγα, μη βιώσιμη, οικονομικά, περιβαλλοντολογικά και κοινωνικά. Η ρυθμιστική συγκρότηση και ανάπτυξη της χρήσης των διμερών συμβολαίων (PPAs) συνιστά επίσης μείζονα ανάγκη να προχωρήσει άμεσα για πλείονες σημαντικούς λόγους, συν τοις άλλοις για τη μείωση του ενεργειακού κόστους της ελληνικής βιομηχανίας.\nΓ) Στρατηγικό, αλλά θα προσέθετα και εθνικό διακύβευμα, συνιστά το στοίχημα της ορθής διαχείρισης της απολιγνιτοποίησης: οι περιοχές της χώρας που πλήττονται – χαρακτηριστικό εδώ το παράδειγμα της Μεγαλόπολης – οφείλουν ουσιαστικά και στοχευμένα να στηριχθούν, για να μην οδηγηθούν στην ερήμωση και την παρακμή. Οι προσπάθειες προς αυτή την κατεύθυνση πρέπει να συνεχισθούν και να εντατικοποιηθούν σε κάθε επίπεδο.


ΠΝΕΥΜΟΝΙΚΉ ΑΤΕΛΕΚΤΑΣΊΑ: ΣΥΜΠΤΏΜΑΤΑ, ΔΙΆΓΝΩΣΗ ΚΑΙ ΘΕΡΑΠΕΊΑ - ΑΝΑΠΝΕΥΣΤΙΚΈΣ ΑΣΘΈΝΕΙΕΣ\nΗ πνευμονική ατελεκτάση είναι μια αναπνευστική επιπλοκή που εμποδίζει τη διέλευση επαρκούς αέρα λόγω της κατάρρευσης των πνευμονικών κυψελίδων. Αυτό συνήθως συμβαίνει όταν υπάρχει κυστική ίνωση, όγκοι στον πνεύμονα ή όταν ο πνεύμονας γεμίσει με υγρό λόγω ισχυρής κτυπηρίας, για παράδειγμα.\nΑνάλογα με τον αριθμό των κυψελίδων που επηρεάζονται, η αίσθηση της δυσκολίας στην αναπνοή μπορεί να είναι περισσότερο ή λιγότερο έντονη και συνεπώς η θεραπεία μπορεί επίσης να ποικίλει ανάλογα με την ένταση των συμπτωμάτων.\nΩστόσο, σε κάθε περίπτωση, εάν υποψιαστείτε ατελεκτασία, συνιστάται να μεταβαίνετε γρήγορα στο νοσοκομείο για να επιβεβαιώσετε τη διάγνωση και να ξεκινήσετε την πιο κατάλληλη θεραπεία, καθώς εάν ο πνεύμονας εξακολουθεί να επηρεάζεται, η ζωή μπορεί να είναι απειλητική για τη ζωή.\nΤα πιο συνηθισμένα συμπτώματα της ατελεκτασίας περιλαμβάνουν:\nΣυνεχής πόνος στο στήθος.\nΣυνήθως η ατελεκτασία συμβαίνει σε άτομα που ήδη νοσηλεύονται ως επιπλοκή της υγείας, ωστόσο, αν αισθανθείτε κάποιο από αυτά τα συμπτώματα, είναι πολύ σημαντικό να ενημερώσετε γρήγορα έναν γιατρό ή μια νοσοκόμα.\nΣε περίπτωση ύποπτης ατελεκτασίας, ο γιατρός μπορεί να παραγγείλει διάφορες εξετάσεις, όπως ακτινογραφία θώρακα, τομογραφία, οξυμετρία και βρογχοσκόπηση, για να επιβεβαιώσει την ύπαρξη πτυχωμένων πνευμονικών κυψελίδων.\nΤι μπορεί να προκαλέσει ατελεκτασία\nΗ ατελεκτασία συμβαίνει συνήθως όταν εμποδίζεται η οδό του πνεύμονα ή υπάρχει υπερβολική πίεση έξω από τις κυψελίδες. Μερικά προβλήματα που μπορούν να προκαλέσουν αυτό το είδος αλλαγής είναι:\nΣυσσώρευση εκκρίσεων στην αναπνευστική οδό.\nΠαρουσία ξένου αντικειμένου στον πνεύμονα.\nΙσχυρά κτυπήματα στο στήθος.\nΠαρουσία υγρού στον πνεύμονα.\nΕπιπλέον, η ατελεκτάση προκύπτει επίσης μετά από χειρουργική επέμβαση, επειδή το αναισθητικό αποτέλεσμα μπορεί να οδηγήσει στην κατάρρευση κάποιων κυψελίδων. Ωστόσο, σε τέτοιες περιπτώσεις χρησιμοποιείται ένας αναπνευστήρας για να εξασφαλίσει ότι ο αέρας μπαίνει σωστά στους πνεύμονες.\nΗ θεραπεία για την ατελεκτάση γίνεται σύμφωνα με την αιτία και την ένταση των συμπτωμάτων, και σε ηπιότερες περιπτώσεις δεν μπορεί να είναι απαραίτητη ούτε η θεραπεία ούτε οποιοσδήποτε τύπος θεραπείας. Εάν τα συμπτώματα είναι πιο έντονα, οι ασκήσεις αναπνοής μπορούν να χρησιμοποιηθούν για να προσπαθήσουν να ανοίξουν τις κυψελίδες των πνευμόνων, όπως ο βήχας, η αναπνοή μερικές φορές ή οι μικρές πινελιές στην πληγείσα περιοχή για να απελευθερωθεί η συσσώρευση των εκκρίσεων.\nΣε πιο σοβαρές περιπτώσεις, μπορεί να χρειαστεί χειρουργική επέμβαση για να καθαριστεί ο αεραγωγός ή ακόμα και για να αφαιρεθεί το προσβεβλημένο τμήμα του πνεύμονα, επιτρέποντάς του να λειτουργήσει σωστά.\nΚάθε φορά που υπάρχει αναγνωρίσιμη αιτία ατελεκτασίας, όπως ο όγκος ή το υγρό στον πνεύμονα, το πρόβλημα θα πρέπει πάντα να αντιμετωπίζεται για να εξασφαλιστεί ότι η ατελεκτάση δεν επαναλαμβάνεται.\nΕτικέτες: χάνω βάρος αναπνευστικές ασθένειες θηλασμός --- από-μηδέν έως 36 μήνες\nΠώς να προσδιορίσετε και να αντιμετωπίσετε τη χρόνια παραρρινοκολπίτιδα\nΤι προκαλεί και πώς πιάνονται τα Legionella\nΆσθμα στο μωρό: Πώς να εντοπίσετε και να θεραπεύσετε\nΔιμερής πνευμονία: τι είναι, συμπτώματα και τρόπος αντιμετώπισης\nΗ πνευμονική ατελεκτάση είναι μια αναπνευστική επιπλοκή που εμποδίζει τη διέλευση επαρκούς αέρα λόγω της κατάρρευσης των πνευμονικών κυψελίδων. Αυτό συνήθως συμβαίνει όταν υπάρχει κυστική ίνωση, όγκοι στον πνεύμονα ή όταν ο πνεύμονας γεμίσει με υγρό λόγω ισχυρής κτυπηρίας, για παράδειγμα. Ανάλογα με τον αριθμό των κυψελίδων που επηρεάζονται, η αίσθηση της δυσκολίας στην αναπνοή μπορεί να είναι περισσότερο ή λιγότερο έντονη και συνεπώς η θεραπεία μπορεί επίσης να ποικίλει ανάλογα με την ένταση των συμπτωμάτων. Ωστόσο, σε κάθε πε\nCopyright 2021 https://thelightlifeblog.com Τι είναι η πνευμονική ατελεκτασία και πώς να την αντιμετωπίζετε


Ας ξεμπερδέψει κάποιος το κουβάρι στην ΑΕΛ\nΤετάρτη 25 Ιουνίου 2014 21:54\nΑπό την Τετάρτη το πρωί ξεκίνησε να κυκλοφορεί ευρέως στη Λάρισα το δημοσίευμα της εφημερίδας «Θεσσαλίας» του Βόλου, το οποίο μάλιστα υπογράφει ο συνάδελφος Ευθύμης Χούτας και αναφέρει περί συνάντησης του κ. Βαγγέλη Πλεξίδα με τον πρόεδρο του Ερασιτέχνη Ολυμπιακού Βόλου, κ. Τσεκούρα.\nΗ συνάντηση είχε να κάνει σύμφωνα με το ρεπορτάζ με την πιθανή εμπλοκή του κ. Πλεξίδα με την γειτονική ΠΑΕ που μάλιστα δεν έχει και πρόεδρο το τελευταία διάστημα!\nΑυτή την στιγμή δεν υπάρχει καμία ενημέρωση από την πλευρά του κ. Πλεξίδα που έχει πάρει και το χρίσμα να δημιουργήσει τη νέα ΠΑΕ ΑΕΛ. Από την στιγμή λοιπόν που δεν υπάρχει η παραμικρή επίσημη διάψευση από τον κ. Πλεξίδα, οι φήμες έχουν φουντώσει και το κλίμα στην πόλη όλο και χειροτερεύει.\nΤο μόνο βέβαιο είναι πως ο κόσμος δεν θέλει αυτή την κατάσταση και επιθυμεί άμεσα απαντήσεις και να προχωρήσουν οι διαδικασίες της νέας ΠΑΕ σε σωστές βάσεις με στόχο η ομάδα να μπορέσει να κάνει πορεία πρωταθλητισμού. Με τα σημερινά δεδομένα, όλα είναι πάνω σε ένα τεντωμένο σχοινί!


Regé-Jean Page: Ερωτευμένος ο πρωταγωνιστής του Bridgerton – Αυτή είναι η σύντροφός του | newsall.gr\nΑρχική ΨΥΧΑΓΩΓΙΑ gossip-tv.gr Regé-Jean Page: Ερωτευμένος ο πρωταγωνιστής του Bridgerton – Αυτή είναι η σύντροφός...\nRegé-Jean Page: Ερωτευμένος ο πρωταγωνιστής του Bridgerton – Αυτή είναι η σύντροφός του\nΈχει σίγουρα μια θέση στη λίστα με τους πιο γοητευτικούς άνδρες των τελευταίων ετών. Τα έντονα χαρακτηριστικά του σε συνδυασμό με το υποκριτικό του ταλέντο, τον έχουν κάνει να ξεχωρίσει στα μάτια των γυναικών, με τον ίδιο πλέον να δηλώνει ερωτευμένος!\nΟ Regé-Jean Page γνώρισε μεγάλη επιτυχία μέσα από τη του Netflix Bridgerton. Κάτι το οποίο φάνηκε και από τους λογαριασμούς του στα social media με τους followers του να αυξάνονται διαρκώς.\nΠρόσφατα στο φως της δημοσιότητας ήρθαν όλα τα νεότερα για την προσωπική του ζωή.\nΗ εντυπωσιακή ξανθιά που βρίσκεται στο πλευρό του, ονομάζεται Emily Brown, είναι 30 ετών και εργάζεται ως κειμενογράφος σε διαφημιστικές καμπάνιες.\nΜάλιστα μετά τις πρώτες φωτογραφίες του ζευγαριού που έκαναν το γύρο του διαδικτύου, τα δημοσιεύματα θέλουν το ζευγάρι να έχει κάνει ήδη το πρώτο μεγάλο βήμα στη σχέση του, αγοράζοντας διαμέρισμα στο Λονδίνο.\nΠροηγούμενο άρθροΤάσος Τρύφωνος: Η αποκάλυψη των όσων του είχε εξομολογηθεί η Κουτσελίνη για την Σκορδά!\nΕπόμενο άρθροΝάταλι Κακκαβά: Οι ευχές των παιδιών της και αντίδραση της: «Τι ακούω θεέ μου»


Copa Africa: Την τρίτη θέση πήρε το Καμερούν - Kingsport.gr\nBy Αντώνης Μουστάκας\t On Φεβ 5, 2022\nΤο Καμερούν με ιστορική ανατροπή πήρε την 3η θέση στο Κύπελλο Εθνών Αφρικής.\nΗ απόλυτη ανατροπή σημειώθηκε από το Καμερούν στον «μικρό τελικό» του Κυπέλλου Εθνών Αφρικής, με τους «αδάμαστους λέοντες» να καταλαμβάνουν την τρίτη θέση της διοργάνωσης.\nΟι «οικοδεσπότες» κατάφεραν όχι μόνο να επιστρέψουν από το εις βάρος τους 3-0 στο 49΄, αλλά να οδηγήσουν με το 3-3 της κανονικής διάρκειας τον αγώνα με τη Μπουρκίνα Φάσο στα πέναλτι, όπου θριάμβευσαν με 5-3. Με τη σημερινή επιτυχία το Καμερούν αύξησε στις έξι τις νίκες του επί της Μπουρκίνα Φάσο σε σύνολο 11 αγώνων, ενώ έγραψε το «δύο στα δύο» επί των αντιπάλων στο τουρνουά, καθώς στο εναρκτήριο παιχνίδι είχαν κάμψει την αντίσταση τους με 2-1.\nΟ Γιαγκό στο 24΄ άνοιξε το σκορ για τη Μπουρκίνα Φάσο, ενώ το 2-0 διαμορφώθηκε από το αυτογκόλ του Ονάνα στο 43΄. Στο ξεκίνημα του δεύτερου μέρους ο Ουατάρα ανέβασε το δείκτη του σκορ στο 3-0, δίνοντας διαστάσεις θριάμβου στην ομάδα του. Ωστόσο, σε εκείνο το σημείο άρχισε η αντεπίθεση του Καμερούν, με τον Μπαχόκεν να μειώνει στο 72΄ και τον Αμπουμπακάρ, που είχε μπει αλλαγή στο 46΄, να ισοφαρίζει σε διάστημα δύο λεπτών σε 3-3 (85΄ & 87΄) και να οδηγεί την αναμέτρηση στη διαδικασία των πέναλτι. Εκεί, οι «οικοδεσπότες» φάνηκαν πιο ψύχραιμοι επικρατώντας με 5-3. «Μοιραίος» για την Μπουρκίνα Φάσο ο Ιμπραχίμ Τουρέ, ο οποίος αστόχησε στην τρίτη εκτέλεση, με τον Πιέρ Κούντε του Ολυμπιακού, που ήταν βασικός, να μην αστοχεί και να δίνει προβάδισμα στο Καμερούν! Ο Μπιτόλο «σφράγισε» τη νίκη των «αδάμαστων λεόντων», διαμορφώνοντας το τελικό 5-3.\nΚύπελλο Ελλάδας: Προκρίθηκε με “100άρα” επί του ΠΑΟΚ ο Προμηθέας\nSerie A: Περίπατος στη Φλωρεντία για τη Λάτσιο


Ολυμπιακός: Αυτοί είναι οι αντίπαλοί του στους ομίλους του Europa League\nΑλέξανδρος Κωτάκης Ενημερώθηκε 27 Αυγούστου 2021 - 13:39\nΤις Άιντραχτ Φρανκφούρτης, Φενέρμπαχτσε και Αντβέρπ θα αντιμετωπίσει ο Ολυμπιακός στους ομίλους του Europa League, μετά την κλήρωση που έγινε από την UEFA.\nΠραγματοποιήθηκε το μεσημέρι της Παρασκευής (27/8) στην Κωνσταντινούπολη η κλήρωση για τους ομίλους του Europa League. O Ολυμπιακός, ο οποίος μετείχε στο πρώτο γκρουπ δυναμικότητας κληρώθηκε με τις\nΆιντραχτ Φρανκφούρτης, Φενέρμπαχτσε (Περέιρα και Πέλκας) και Αντβέρπ στον 4ο όμιλο.\nΤο Sportime σας παρουσιάζει τα προφίλ των ομάδων που θα αντιμετωπίσει ο Ολυμπιακός.\nΣίγουρα η ομάδα του Πέδρο Μαρτίνς δεν θα έχει εύκολο έργο, από την άλλη όμως και την ποιότητα διαθέτει, αλλά και την εμπειρία για είναι εκείνη αυτή που θα προκριθεί και θα συνεχίσει σε «βάθος» στη δεύτερη τη τάξει ευρωπαϊκή διοργάνωση.\nEuropa League: Το νέο φορμάτ\nΦέτος στους ομίλους του Europa League μετέχουν 32 ομάδες (έναντι 48 ως τώρα) οι οποίες μοιράστηκαν σε οκτώ ομίλους των τεσσάρων έκαστος.\nΟ πρώτος του ομίλου προκρίνεται απευθείας στην φάση των «16», ενώ οι δεύτεροι παίζουν διπλά νοκ-άουτ ματς με τους τρίτους του Champions League για να προκύψουν οι άλλες οκτώ ομάδες για τη φάση των «16».\nΠαράλληλα, οι τρίτες των ομίλων πηγαίνουν στο Europa Conference League όπου θα παίξουν στη φάση των «24» με τους δεύτερους της αντίστοιχης διοργάνωσης για να προκύψουν τα άλλα οκτώ εισιτήρια για τη φάση των «16».\nEuropa League: Οι ημερομηνίες της φάσης των ομίλων:\nΟι υπόλοιπες ημερομηνίες\n17-24 Φλεβάρη θα γίνουν τα νοκ-άουτ ματς με τους νικητές να προκρίνονται στη φάση των 16 του Europa League.\nΦάση των «16»: 10 – 17 Μαρτίου 2022\nΔείτε παρακάτω αναλυτικά τους ομίλους του Europa League για τη σεζόν 2021-22\n🟧 GROUP D 🟧\nΚλήρωση Europa League: Όλοι οι όμιλοι – Ποια τα γκρουπ – φωτιά\nΤσάμπιονς Λιγκ: Όλες οι αποδόσεις για πρόκριση, αποκλεισμό και νικητή ομίλου!\n#Tags: ΟλυμπιακόςEuropa LeagueΦενερμπαχτσέΆιντραχτ ΦρανκφούρτηςΑντβέρπEuropa League κλήρωσηUefa Europa League\n« Ολυμπιακός: Στην Αθήνα ο Μαμαντού Κανέ\nΤσάμπιονς Λιγκ: Όλες οι αποδόσεις για πρόκριση, αποκλεισμό και νικητή ομίλου! »


Ζενεβιέβ Μαζαρί: «Είμαι μεγάλη πια για να πιεστώ και να κάνω κάτι που δεν θέλω» | Like.com.cy\nCELEBRITIESΣΥΝΑΝΤΗΣΕΙΣΖενεβιέβ Μαζαρί: «Είμαι μεγάλη πια για να πιεστώ και να κάνω κάτι...\nΖενεβιέβ Μαζαρί: «Είμαι μεγάλη πια για να πιεστώ και να κάνω κάτι που δεν θέλω»\nΤίποτα δεν θα ήταν το ίδιο και στο νέο κύκλο του GNTM, αν δεν υπήρχε σ’ αυτό και η σαρωτική προσωπικότητα της Ζενεβιέβ, με τους εκατοντάδες lovers της (τηλεοπτικής) της περσόνας.\nΣάββατο μεσημέρι, μετά τις 14.00. Η Ζενεβιέβ (ή αλλιώς «Ζεν», όπως την ξέρουμε όλοι πια), βρίσκεται σε κάποιο κεντρικό πεζόδρομο των Εξαρχείων, με τον σύζυγό της, τα δύο της παιδιά -την 10χρονη Ροζαλία και τον 5χρονο Μιχάλη, που φωνάζει «Μίσα»-, και μία φίλη τους. Κάθονται σε ένα από τα τσιπουράδικα της περιοχής για φαγητό και χαλάρωση. «Τώρα έχω λίγο χρόνο να τα πούμε, όσο παίζουν τα παιδιά απέναντι στο πάρκο, και μέχρι να έρθουν τα φαγητά είμαι στη διάθεσή σας», μου λέει. «Πραγματικά δεν έχω καθόλου χρόνο, προσπαθώ να μην αποφεύγω τίποτα και να είμαι συνεπής», λέει απολογούμενη. Όσο μιλάμε, όλο και κάποιος περαστικός θα την αναγνωρίσει και θα έρθει να της μιλήσει, να της πει δυο λόγια για την ίδια, για το GNTM, για τα νέα πρόσωπα. Πολύ ευγενικά απαντά σε όλους -αν και σύντομα-, για να μην χάσει την επαφή της με την κουβέντα μας.\nΠόσο διαφορετικό είναι φέτος το GNTM, που στην Ελλάδα μεταδίδεται από το Star και στην Κύπρο από το Omega, σε σχέση με πέρσι, σε ό,τι έχει να κάνει με το επίπεδο των συμμετεχόντων;\nΓια μένα, προσωπικά, έχει πολύ μεγάλη διαφορά. Δεν θα έλεγα ακριβώς ότι είναι η μέρα με τη νύχτα, διότι και πέρσι είχαμε αυτό που λέμε «ταλέντα». Όμως, φέτος, τα παιδιά, είναι το κάτι άλλο. Είναι top high level! Το επίπεδο είναι πολύ υψηλό και, νομίζω, ότι φέτος το GNTM, είναι καλύτερο από κάθε άλλη χρονιά σε επίπεδο μοντέλων. Όλοι οι συμμετέχοντες είναι πολύ δυνατοί – για μένα οι πιο δυνατοί, από κάθε άλλη σεζόν. Και γι’ αυτό ο ανταγωνισμός θα είναι πολύ δυνατός φέτος. Γι’ αυτό και η δική μας η δουλειά θα είναι πολύ πιο δύσκολη φέτος. Δεν θα ξέρουμε ποιος θα φύγει. Η ζωή μας θα είναι δύσκολη! (γελάμε).\nΦέτος, έγινε αρκετή συζήτηση για την είσοδος της Ισμήνης Παπαβλασοπούλου στο παιχνίδι, μετά της απουσία της Βίκυς Καγιά. Εσάς, πώς σας φαίνεται τηλεοπτικά, το νέο πρόσωπο της κριτικής επιτροπής;\nΕμένα πάντα μου άρεσε η Ισμήνη και για μένα δεν ήταν καθόλου έκπληξη το πόσο καλή είναι και μπροστά στο φακό, στον συγκεκριμένο ρόλο. Και θα σας πω το εξής: Δεν μπορώ να είμαι απόλυτα αντικειμενική μαζί της, διότι την ξέρω πολλά χρόνια, την εκτιμώ και την αγαπώ πολύ. Η παρουσία της στην επιτροπή, μόνο plus είναι για το παιχνίδι. Θεωρώ -και σαν τηλεθεάτρια δηλαδή, αν το δω έτσι-, ότι είναι πολύ δυνατή. Την λατρεύω γιατί είναι ήρεμη δύναμη και πολύ to the point στην άποψή της.\nΛένε ότι με την προσθήκη-αντικατάσταση ενός ατόμου σε μία ομάδα, οι ισορροπίες αλλάζουν. Έχετε προλάβει να δέσετε όλοι μαζί και να γίνετε ξανά παρέα;\nΜα, φυσικά – ήμασταν ήδη παρέα από πριν. Γνωριζόμασταν όλοι με όλους αρκετά χρόνια, οπότε το γεγονός ότι έφυγε η Βίκυ και μπήκε ένα άτομο που όλοι ξέραμε και είχαμε καλή γνώμη για εκείνο, το έκανε πολύ εύκολο σε όλους μας.\nΘεωρείτε ότι είναι απώλεια για το GNTM η απουσία της Βίκυς Καγιά;\nΉταν ένα σοκ – και συναισθηματικό και στην πράξη. Στην αρχή ήταν «κάπως» όλο αυτό το ότι «δεν θα είναι η Βίκυ μαζί μας», όμως για να είμαι ειλικρινής, από την στιγμή που η ίδια δεν ήθελε να το συνεχίσει και προτίμησε να φύγει για να κάνει άλλα πράγματα στην καριέρα της, είναι πολύ ok. Χαίρομαι που προχώρησε και της εύχομαι όλα να της πάνε καλά και όμορφα. Όχι μόνο στη Βίκυ, σε όλους μας. Οφείλουμε να εξελισσόμαστε και να κάνουμε βήματα, και στο τέλος όλα γίνονται για καλό. Αυτό θέλω να πιστεύω εγώ.\nΤι είναι αυτό που θα σας λείψει από την Βίκυ Καγιά;\nΗ Βίκυ η ίδια, που δεν την συγκρίνω με τίποτα! Η ενέργειά της, η παρουσία της – όλο αυτό που ξέρουμε και αγαπάμε. Εντάξει, το ότι σταματάμε να δουλεύουμε μαζί στο GNTM, δεν σημαίνει ότι σταματάμε να κάνουμε και παρέα. Αλίμονο. Άλλο η δουλειά, άλλο οι προσωπικές σχέσεις.\nΠαλαιότερα, μου λέγατε ότι νιώθετε άβολα με τις συνεντεύξεις, γιατί δε θέλετε να μιλάτε για τον εαυτό σας…(με διακόπτει)\nΚι αυτό δεν άλλαξε καθόλου! (γελάει). Όχι όχι, ο άνθρωπος δεν αλλάζει ποτέ. Πρώτα πεθαίνουμε και μετά φεύγει το χούι μας.\nΞεκάθαρα! Όποιος πιστεύει ότι μπορεί να αλλάξει, απλά λέει ψέματα στον εαυτό του. Ίσως έχει μία θετική άποψη για τη ζωή, αλλά αυτό δεν στέκει ρεαλιστικά.\nΜα, οι άνθρωποι δεν εξελισσόμαστε με τα χρόνια και τις εμπειρίες; Επομένως, η εξέλιξη δεν είναι και αλλαγή;\nΌχι, καθόλου! Άλλο η εξέλιξη και άλλο η αλλαγή. Επειδή είμαι και μάνα, θα σας μιλήσω κατ’ αυτόν τον τρόπο. Το βλέπω και από τα παιδιά μου, άλλωστε. Ο χαρακτήρας του ανθρώπου χτίζεται σε μικρή ηλικία και, απλά, κάθε χρόνο προστίθεται κάτι ακόμα. Ο πυρήνας μας, όμως, μένει σταθερός. Ένας άνθρωπος που είναι εγωιστής, θα είναι πάντα έτσι. Εξέλιξη θα είναι να φιλτράρει τον εγωισμό του και να μην τον εξωτερικεύει διαρκώς. Αλλά θα παραμείνει εγωιστής.\nΕσάς, δεν σας αφορά να είστε κομμάτι της showbiz, μέρος του star system και να χτίζετε ένα μεγάλο brand, γύρω από το όνομά σας;\nΑυτό το κάνω μια χαρά πιστεύω μέσα από το Instagram. Απλώς είναι και ορισμένα πράγματα που εμένα δεν μου βγαίνουν φυσιολογικά στο να τα προβάλλω προς τα έξω. Προβάλλω όσο μπορώ τη δουλειά μου και ως εκεί. Δεν βγάζω όλη μου τη ζωή έξω στη δημοσιότητα. Δεν με ενδιαφέρει αυτό να το κάνω. Ποτέ δεν με ενδιέφερε, άλλωστε – και πριν κάνω τηλεόραση. Πολλώ δε μάλλον τώρα που με αναγνωρίζουν κάποιοι. Και να σας πω και κάτι; Γιατί να το αλλάξω αυτό τώρα; Είμαι μεγάλη πια για να πιεστώ και να κάνω κάτι που δεν θέλω. Είμαι 46 ετών!\nΕίστε αφοπλιστικά ειλικρινής. Πολλές γυναίκες δεν λένε δημόσια την ηλικία τους…\nΜα, δεν είναι ταμπού αυτό πια. Κάποτε, για κάποιες, ήταν. Δικά μου δεν είναι τα χρόνια; Δεν έχω λόγω να τα κρύβω. Δεν κρύφτηκα ποτέ.\nΤι είναι αυτό που διεκδικείτε περισσότερο στη ζωή σας σήμερα; Ησυχία; Ηρεμία, ίσως;\nΌχι, όχι, αγαπητέ μου! Την ηρεμία θα τη βρούμε στο θάνατο, όχι εδώ τώρα. Επιδιώκω να είμαι πάντα αυτό που είμαι, να κάνω αυτό που θέλω και να λέω ελεύθερα αυτό που πιστεύω. Επομένως, διεκδικώ την ελευθερία μου, την χαρά και την ευτυχία μου. Το ίδιο διεκδικώ και για τα παιδιά μου. Άμα δεις τι γίνεται τώρα τελευταία, θα καταλάβεις γιατί η ελευθερία είναι πολύ σημαντική. Είμαι τυχερή που ζω σε μία χώρα του δυτικού κόσμου, που τα δικαιώματά μας μόνο εξελίσσονται. Κοιτάξτε μόνο τι γίνεται στο Αφγανιστάν και σε χώρες που είναι δίπλα μας. Η γυναίκα εκεί έχει άλλη σημασία. Δευτερεύουσα. Δεν υπάρχουν τα αυτονόητα για εμάς.\nΈχετε νιώσει στη ζωή σας να προσπαθεί κάποιος να καταπατήσει τα δικά σας δικαιώματα;\nΌχι, ευτυχώς δεν έγινε ποτέ κάτι τέτοιο.\nΓιατί έχετε άρνηση απέναντι στη δημοσιότητα;\nΔεν έχω δημοσιότητα, έχω αναγνωρισιμότητα. Αυτό είναι το σωστό.\nΈχετε και δημοσιότητα. Είστε, όχι απλά αναγνωρίσιμη, αλλά και δημόσιο πρόσωπο…\nΕγώ πιστεύω ότι είμαι απλά αναγνωρίσιμη, λόγω της δουλειάς μου και της συμμετοχής μου στο παιχνίδι. Την αναγνωρισιμότητα, τη διαχειρίζομαι, λοιπόν, καλά. Κι επειδή είμαι πια 46 ετών, την χειρίζομαι καλά, γιατί, κακά τα ψέματα, μπορώ να καταλάβω πόσο εύκολα μπορεί να την «ακούσει» κάποιος, ειδικά ένα παιδί 20 ετών, αν του συμβεί. Είναι λογικό κάποιος να ξεφύγει, είναι πολύ εύκολο να εκτροχιαστεί κάποιος και να νιώσει ότι είναι κάτι παραπάνω από αυτό που είναι. Εγώ βασίζομαι στην ηλικία μου, στην εμπειρία μου και στην στήριξη της οικογένειάς μου. Γι’ αυτό και μένω γειωμένη και δεν επηρεάστηκα ποτέ από τα φώτα της δημοσιότητας, ακόμα κι όταν έπεσαν επάνω μου. Επομένως, δεν παίρνω πολύ στα σοβαρά όλο αυτό που μου συμβαίνει, το πολύ ωραίο και πολύ λαμπερό. Το ότι γίνεται τώρα, δεν σημαίνει ότι θα γίνει και του χρόνου.\nΕπειδή όλοι έχουμε μία ζωή με τρελούς ρυθμούς και έντονη καθημερινότητα, εσείς πώς καταφέρνετε να είστε καλή επαγγελματίας, καλή μητέρα και σύζυγός; Είστε το ίδιο καλή σε όλα;\nΠλέον όλοι κάνουμε πολλά, πλέον είμαστε όλοι όλα. Όλα γίνονται, εάν θέλεις. Εσύ έχεις πάντα την επιλογή για να τα προλαβαίνεις όλα. Εννοείται ότι για να είναι όλα όπως πρέπει, θα πρέπει να κόψεις χρόνο από κάπου. Κι όταν είσαι μαμά ή μπαμπάς, τότε κόβεις χρόνο πάντα από τον εαυτό σου για να είναι όλα ok στο σπίτι, στα παιδιά, στη δουλειά. Κι εγώ κόβω χρόνο από τον προσωπικό μου χρόνο. Επιλογή μου ήταν! Έκανα οικογένεια και το ήξερα από την αρχή ότι θα ήταν έτσι. Βάζεις όρια.\nΤα όριά σας τα τεστάρετε καθημερινά;\nΝαι, ναι, καθημερινά. Στην υπομονή, στην αυτοσυγκράτηση, στην ψυχραιμία. Από το χάος που υπάρχει έξω στους δρόμους, την συμπεριφορά κάποιων ανθρώπων, μέχρι τις ειδήσεις που δεν ξέρεις τι θα δεις και πώς θα σε αγγίξει. Και το χειρότερο; Πώς θα το επεξεργαστείς, ώστε να το επικοινωνήσεις μετά στα παιδιά σου. Όπως έγινε με την πανδημία, που, ok, εμείς οι μεγάλοι κάπως το καταλάβαμε, αλλά έπρεπε να το εξηγήσουμε και στα παιδιά μας, με έναν τρόπο, που ναι μεν να μην πανικοβληθούν, αλλά από την άλλη να είναι προσεκτικά και να καταλάβουν την σημασία της κατάστασης. Είναι πολύ λεπτές κάποιες ισορροπίες. Με ακουμπάει η πραγματικότητα και πολλές φορές με λυγίζει. Δεν είμαι μόνο GNTM και «όλα σούπερ!». Σ’ αυτόν εδώ τον κόσμο ζω κι εγώ.\nΑναρωτιέμαι, εάν θα θέλατε ποτέ να παρουσιάσετε κάτι δικό σας στην τηλεόραση. Μία εκπομπή μόδας, ας πούμε;\nΑυτό, ναι, θα το έκανα με πολύ μεγάλη χαρά! Εννοείται! Είναι ο κλάδος μου, το στοιχείο μου. Όχι όμως κάτι άλλο που δεν είμαι εγώ.\nΤο GNTM μεταδίδεται Δευτέρα και Τρίτη στις 9 το βράδυ, από το Omega.


Σεπτέμβρης κληρώσεων και μετρητών στο Casino Rio! 5000E στο Big Bang Party – κερδη στον μαγικό τροχό – Casinonews.gr\nΒροχή οι προσφορές και οι κληρώσεις στο Casino Rio αυτό τον Σεπτέμβριο. Από ότι μαθαίνουμε στο casinonews.gr το φθινόπωρο μπαίνει στο Casino Rio με μοναδικές κληρώσεις μετρητών, αλλά και την ενεργοποίηση του τροχού της τύχης, που χαρίζει κέρδη και συγκινήσεις στους επισκέπτες του καζίνο.\nΜετά την μεγάλη ανταπόκριση στην τελευταλια κλήρωση για τα 20 χρόνια λειτουργίας του Καζίνο Ρίου στις 26 Αυγούστου, την Κυριακή 11 Σεπτεμβρίου πέντε τυχεροί θα φύγουν από το Καζίνο πλουδσιότεροι κατά 1000 ευρώ έκαστος, εξαιτίας του «BIG BANG PARTY». Μετά τις δέκα το βράδυ και μέχρι τις 2 τα ξημερώματα, πέντε (5) τυχερά μέλη του Casino Rio κερδίζουν συνολικά 5.000€ , μια δράση η οποία μαθαίνουμε θα έχει καιθ συνέχεια τις επόμενες Κυριακές.\nΠαράλληλα κάθε Δευτέρα και Τετάρτη στις 11 το βράδυ στο Casino Rio γυρίζει o «ΜΑΓΙΚΟΣ ΤΡΟΧΟΣ»! 2 τυχεροί θα έχουν τη δυνατότητα να τον γυρίσουν και να διεκδικήσουν χρηματικά έπαθλα από €100 έως και €250.\n20165000 ευρώbig bang partycasino newscasino riocasinonews.grcasinorioMagicWheelκαζίνοκέρδηκλήρωσημαγικός τροχόςΜαγικόςΤροχόςριο\n“Αστραψε” τύχη και… λάμψη στα γενέθλια του Casino Rio- Δείτε ΦΩΤΟ\nΑναθέρμανση των συζητήσεων για τα VLT


Με ανατροπή ο Πορφύρας 3-2 το Μαρκόπουλο | Volley Land\nΜε ανατροπή ο Πορφύρας 3-2 το Μαρκόπουλο\n19/11/2017 04:01735Α.Ο.Φ. ΠΟΡΦΥΡΑΣ Μαρκόπουλο\nΕτικέτες: ΑΟΦ ΠορφύραςΑΟ ΜαρκόπουλοΒασίλη Πανδής\nΤην ανατροπή της αγωνιστικής πέτυχε ο Πορφύρας. Η ομάδα του Βασίλη Πανδή ενώ βρέθηκε πίσω με 2-0 σετ από το Μαρκόπουλο στο κλειστό των Μεσογείων, με κορυφαίες τις Ράπτη, Κομλένοβιτς και Δραγουμάνου γύρισε το παιχνίδι και πήρε τη νίκη στο τάι μπρέικ.\nΑυτή είναι η δεύτερη συνεχόμενη νίκη για τον Πορφύρα και μάλιστα εκτός έδρας και όπως με την Κόρινθο, έτσι και με το Μαρκόπουλο επικράτησε με 3-2. Πρώτη σκόρερ η Κομλένοβιτς με 21 πόντους, με την Δραγουμάνου να προσθέτει 17. Καθοριστική στην εξέλιξη της αναμέτρησης και η Ράπτη που κράτησε την υποδοχή στα κρίσιμα σημεία, ενώ είχε 12 πόντους με 50% στην επίθεση (10/20).\nΤο Μαρκόπουλο αν και προηγήθηκε με 2-0 σετ δεν κατάφερε να πάρει τη νίκηκαι αρκέστηκε στον πρώτο του βαθμό στο πρωτάθλημα. Μετά από αυτή την εξέλιξη, ο ΑΟΜ έλυσε την συνεργασία του με τον Κροάτη τεχνικό Τόμο Πάουν και βρίσκεται σε αναζήτηση προπονητή.\nΠροηγούμενο άρθροΑΟ Θήρας - ΑΣ Άρης 3-0\nΕπόμενο Άρθρο«Καθάρισε» εύκολα πριν το ντέρμπι o ΠΑΟΚ


Όταν η Σκάρλετ ξέσπασε & η γιαγιά μου έκλαψε\nΔεν μπόρεσε να συγκρατήσει την οργή της. Ούτε τα δάκρυα της. Η Σκάρλετ βρέθηκε καλεσμένη στην εκπομπή του Χένρι Λούις Γκέιτζ Τζ. "Finding Your Roots" και εξομολογήθηκε στο ευρύ κοινό ότι ο θείος της πέθανε στο γκέτο της Βαρσοβίας.\n«Δεν μπορούσα να φανταστώ τη φρίκη. Είναι τόσο τρελό που ξεπερνάει τη φαντασία», είπε με δάκρυα στα μάτια η ηθοποιός. Η ίδια , η ταλαντούχα και πανέμορφη Σκάρλετ μεγάλωσε με συσσίτια . Η οικογενειακή της ιστορία θα μπορούσε να γυριστεί ταινία. Με αίμα και δάκρυα. Ο προπάππος της, ήταν Εβραίος δούλευε σε μπακάλικο στη Νέα Υόρκη , ενώ ο αδελφός του και η οικογένειά του πέθαναν στο γκέτο της Βαρσοβίας.\nΤον Απρίλιο του 1943, την παραμονή του εβραϊκού Πάσχα, οι ναζί εισέβαλλαν στο εβραϊκό γκέτο της Βαρσοβίας για να καταπνίξουν την εξέγερση των εγκλείστων. Όλοι γνώριζαν πια ότι τα τρένα που μετέφεραν καθημερινά κόσμο με προορισμό την Τρεμπλίνκα, δεν πήγαιναν σε στρατόπεδα εργασίας. Ήταν γνωστό ότι όσοι από τους Εβραίους έμπαιναν στα τρένα πήγαιναν στο θάνατο. Οι δυνάμεις της ναζιστικής Γερμανίας είχαν οργανωμένο σχέδιο εξόντωσης των Εβραίων.\nΣτις 19 Απριλίου του 1943, 5.000 άντρες των SS και περίπου 300 Πολωνοί της «Μπλε» αστυνομίας που είχαν αυτομολήσει στον εχθρό, με διοικητή τον περιβόητο συνταγματάρχη Γιούργκεν Στρόοπ, εισέβαλλαν στο γκέτο της Πολωνίας. Σύμφωνα με τις δικές του καταγεγραμμένες αναφορές, περίπου 5.000 Εβραίοι που κρύβονταν σε σπίτια μέσα στο γκέτο, κάηκαν ζωντανοί. Ανάμεσά τους και πολλά παιδιά. Η μάχη στο γκέτο έληξε το πρωί της 16ης Μαΐου. Ο επικεφαλής της σφαγής των Εβραίων, Στρόοπ διέταξε την ανατίναξη της Συναγωγής που βρισκόταν έξω από τα τείχη του γκέτο.\nΤο γκέτο της Βαρσοβίας είναι ίσως η πιο μελανή στιγμή του εικοστού αιώνα. Όταν άρχισε ο Β Παγκόσμιος πόλεμος , στη Βαρσοβία ζούσαν 350.000 Εβραίοι και αποτελούσαν το 1/3 της πόλης. Ήδη από τις πρώτες ήδη μέρες της ναζιστικής εισβολής στην Πολωνία, τα δικαιώματα των Εβραίων είχαν περιοριστεί, οι περιουσίες τους κατασχέθηκαν και οι τραπεζικοί τους λογαριασμοί δεσμεύτηκαν. Χωρίς δουλειές και λεφτά ο εβραϊκός πληθυσμός ήρθε αντιμέτωπος με την πείνα.\nΤο Νοέμβριο του 1940, οι ναζί ξεκίνησαν να φτιάχνουν ένα τείχος 3,5 μέτρων γύρω από την περιοχή που καθόρισαν ως γκέτο. Κανένας Εβραίος δεν επιτρεπόταν να βγει από το γκέτο. Στις εισόδους υπήρχαν ναζιστικές φρουρές που πυροβολούσαν στο ψαχνό ενώ τα σχολεία και οι συναγωγές έκλεισαν. Σύμφωνα με τα στοιχεία περίπου 4.000 Εβραίοι πέθαιναν στο γκέτο από πείνα κάθε μήνα. Τον Ιούλιο του 1942 ξεκίνησε η απέλαση των Εβραίων προς τα στρατόπεδα συγκέντρωσης όπως το Treblinka από τα οποία δεν έβγαινε κανένας ζωντανός.\nΤον Ιανουάριο του 1943 , 4 μήνες μετά το τέλος των απελάσεων, ο περιβόητος Χίμλερ διέταξε να απελαθούν , δηλαδή να οδηγηθούν στο θάνατο και άλλοι 8000 Εβραίοι. Αυτό ήταν η αφορμή για την ηρωική εξέγερση του γκέτο της Βαρσοβίας. Οι Εβραίοι αντιστάθηκαν σθεναρά. Τα ναζιστικά στρατεύματα υποχώρησαν. Ωστόσο, λίγους μήνες αργότερα, οι γερμανοί με την συμβολή της αστυνομίας εισέβαλαν στο γκέτο και ισοπέδωσαν τα πάντα.\n«Θα μας σκοτώσετε;», ρώτησε τον Γερμανό αξιωματικό που μπήκε στην αυλή ,η θεία- Ελενίτσα, η δίδυμη αδερφή της γιαγιάς που έμενε μέσα στα Καλάβρυτα. Τη σκηνή την είχε διηγηθεί η μικρότερη κόρη, η Βασιλική , η μόνη που έζησε από την οικογένεια.\n«Τέρατα» φωνάζει, η γιαγιά που δεν έπαψε να καταριέται τους ναζί. Ούτε θυμάμαι πόσες φορές έχω ακούσει την ιστορία. Παιδάκι ήμουν την πρώτη φορά που πήγα στο χωράφι του Καππή, στον τόπο της θυσίας. Η θεία-Ελενίτσα περιέγραφε με λεπτομέρεια τα πάντα.\nΠρωί , πρωί στους άδειους δρόμους των Καλαβρύτων έκανε την εμφάνισή της η 117 γερμανική μεραρχία. Συγχρόνως, δύο τάγματα με βαρύ οπλισμό είχαν περικυκλώσει την πόλη. Το βίαιο χτύπημα της καμπάνας ξύπνησε τους ανυποψίαστους κατοίκους. Οι ναζί καλούν τον άρρενα πληθυσμό από ηλικίας 14 ετών και πάνω να συγκεντρωθούν στην πλατεία. Τα γυναικόπαιδα στοιβάζονται στο σχολείο όπου οι Γερμανοί κλειδώνουν την πόρτα. Την ίδια ώρα , μια ομάδα ναζί βάζει φωτιά σε σπίτια , σε καταστήματα, στο σχολείο. Αν δεν ήταν η βοήθεια του αυστριακού φαντάρου και οι γυναίκες δεν κατάφερναν να αποδράσουν θα μιλάγαμε για ολοκληρωτικό αφανισμό.\nΤην πρώτη φορά που επισκέφτηκα τον μαρτυρικό τόπο, ήμουν πολύ μικρή και δεν θυμάμαι πολλά πράγματα. Μου είχε μείνει η μυρωδιά του θυμιατού και η εικόνα της γιαγιάς και της μαμάς που άναβαν κεράκια . Πολλά χρόνια αργότερα, ένα βράδυ σε μια γκαλερί μπροστά στο ασπρόμαυρο χαρακτικό του Σπύρου Βασιλείου «Καλάβρυτα», ένιωσα την ίδια θλίψη. Το άσπρο μαύρο σε όλη την ένταση. Η ζωή και ο θάνατος. Βούρκωσα.


6 Αυγούστου: Η γιορτή των σταφυλιών - ΤΑ ΑΘΗΝΑΪΚΑ\nΑρχική > ΤΕΛΕΥΤΑΙΕΣ ΑΝΑΡΤΗΣΕΙΣ > 6 Αυγούστου: Η γιορτή των σταφυλιών\n6 Αυγούστου: Η γιορτή των σταφυλιών\nΑπό τις αρχαίες «απαρχές» στους αμπελώνες των Αθηνών\nΈργο του ζωγράφου Λουκά Γεραλή.\nΑφού το σταφύλι υπήρξε από τα κυριότερα προϊόντα του τόπου μας, ανάλογες ήταν οι λαϊκές δοξασίες και τα έθιμα που το συνόδευαν. Άλλα έθιμα και δοξασίες τηρούνταν όταν ωρίμαζαν τα πρώτα σταφύλια και ήταν έτοιμα για κατανάλωση και άλλα όταν παραωρίμαζαν και έφταναν στην εποχή του ευλογημένου τρύγου. Η εποχή του τρύγου έχει περιγραφεί και υμνηθεί. Διαθέτουμε πλούσια και σημαντικά κείμενα, από την αρχαιότητα ακόμη, για τα τρυγήματα και τους τρύγους. Δεν ισχύει όμως το ίδιο για την εποχή που ωρίμαζε το πρώτο σταφύλι, παρά το γεγονός ότι μέχρι πριν λίγες δεκαετίες ακόμη στην Αττική -και ιδιαίτερα στην Αθήνα- συνεχιζόταν προσαρμοσμένο στη χριστιανική πραγματικότητα το πανάρχαιο έθιμο των «απαρχών», όπως αποκαλούνταν οι πρώτοι ώριμοι καρποί που προσφέρονταν στους θεούς.\nΌπως διέσωσε ο Καθηγητής Παν. Τρεμπέλας, η Εκκλησία μας υιοθέτησε τις αρχαίες «απαρχές» όχι με τη μορφή θυσίας αλλά προσφοράς, που αποστελλόταν στον οίκο του επισκόπου και των πρεσβυτέρων. Αργότερα άρχισαν οι «απαρχές» να προσάγονται στις εκκλησίες και στις 6 Αυγούστου να διαβάζεται από τους ιερείς ιδιαίτερη ευχή για να καταξιώσει ο Θεός «τοις αιωνίοις θησαυροίς εναποθέσθαι ταύτα». Και η λαϊκή σοφία φρόντιζε με ένα δίστιχό της να ειδοποιεί: «Τζίτζικας ελάλησε/ μαύρη ρώγα γυάλισε».\nΑλλά επειδή προφανώς δεν ήταν δυνατόν o τζίτζικας να ξεκινά πάντα την ίδια ημέρα, οι παλιοί Αθηναίοι υπολόγιζαν επίσημα ως ημέρα της αρχής των σταφυλιών τη γιορτή του Σωτήρος, δηλαδή την 6η Αυγούστου. Μέχρι εκείνη την ημέρα, ένας άγραφος νόμος απαγόρευε στους παλαιούς Αθηναίους να καταναλώνουν σταφύλια. Και η απαγόρευση ίσχυε μέχρι την παραμονή της γιορτής, οπότε και δοκίμαζαν τα σταφύλια για να γιορτάσουν ανήμερα του Σωτήρος το γεγονός.\nΚοπέλα με σταφύλια, έργο Επαμεινώνδα Θωμόπουλου.\nΚάθε οικογενειάρχης που είχε κτήματα στην Αθήνα πήγαινε την παραμονή στ’ αμπέλια με όλη τη φαμίλια του. Μπροστά εκείνος με το γαϊδουράκι και πεζοί πίσω οι υπόλοιποι. Ο νοικοκύρης έκοβε τα καλύτερα και πιο ώριμα σταφύλια και οι άλλοι του εύχονταν: «Και του χρόνου! Και καλά κρασιά!». Από τα διαλεγμένα σταφύλια, τα ωραιότερα έμπαιναν σε καλαθάκι, ενώ τα υπόλοιπα κατανάλωνε η οικογένεια, σε κατάσταση ευθυμίας, με χαρές και παιχνίδια. Αυτή η γιορτή ήταν αυστηρά οικογενειακή. Τον χορό έσερνε η μεγαλύτερη κόρη του κτηματία, ενώ η γιορτή είχε το δικό της τραγούδι: «Ήρθε πάλι ο Αύγουστος/ στα ολοπράσινα ντυμένος/ κι όλους κοιτάει γελαστός/ μήνας ευτυχισμένος. / Ήρθε πάλι ο Αύγουστος / σταφύλια φορτωμένος σ’ όλους μοιράζει απ’ αυτά /με ρόδα ραντισμένος».\nΤην επομένη, του Σωτήρος, η οικογένεια πήγαινε στην εκκλησία κομίζοντας «προσφορές». Κουβαλούσε κρασί, λάδι και λιβάνι, αλλά κυρίως το καλαθάκι με τα πρώτα διαλεχτά σταφύλια.\nΦωτ. συλλογή Νικ. Πολίτη.\nΟ οικογενειάρχης άφηνε το καλάθι μπροστά στην εικόνα του Χριστού, ενώ ο παπάς το ευλογούσε στο τέλος της λειτουργίας, παρακαλώντας τον Θεό για πλούσια σοδειά.\nΚάθε οικογενειάρχης έπαιρνε το αντίδωρο και το καλάθι, άφηνε λίγα σταφύλια στον ιερέα και γύριζε στο σπίτι, όπου όλοι εύχονταν «καλή σοδειά» και κατανάλωναν τα «πρωτοστάφυλα». Ανταλλάσσονταν ευχές και οι επισκέπτες απολάμβαναν τα νέα σταφύλια και καλό παλιό κρασί που φυλασσόταν στο κατώγι.\nΗ σκηνή συνεχιζόταν στο σπίτι του κοριτσιού, όπου οι διπλές ευχές για καλή σοδειά και καλή ζωή διαδέχονταν η μία την άλλη. Το νέο κορίτσι, αφού πρόσφερε φρέσκα σταφύλια, τράταρε τους επισκέπτες παλιό κρασί και ένα γλύκισμα που είχε φτιάξει με τα χέρια της. Στα σπίτια όλων των κτηματιών των Αθηνών δινόταν πλούσιο γεύμα στα μέλη της οικογένειας, χωρίς καλεσμένους. Ο γηραιότερος ευχόταν «νάναι καλή και μεγάλη η σοδειά».\nΗ διαδικασία του τρύγου ήταν γιορτή για τους παλαιούς Αθηναίους. Φωτ. συλλογή Νικ. Πολίτη.\nΚατά το ηλιοβασίλεμα οι Αθηναίοι μαζεύονταν στις πλατείες και έσερναν τον χορό με συνοδεία ντόπιων οργάνων. Ο εορτασμός αυτός ήταν όμοιος με εκείνους των Κούλουμων και της Τρίτης του Πάσχα (Ρουσάλια). Τα κορίτσια φόραγαν τα καλύτερα φορέματά τους και ο χορός βαστούσε έως αργά τη νύχτα. Μετά στα σπίτια, το δείπνο ήταν εύθυμο και ακούγονταν και κλέφτικα τραγούδια που έσχιζαν την ησυχία μέχρι τα μεσάνυχτα.\nΤα έθιμα της 6ης Αυγούστου τηρούνταν αυστηρά στην Αθήνα στα χρόνια της Τουρκοκρατίας. Διατηρήθηκαν και για κάμποσα χρόνια μετά την απελευθέρωση. Σχεδόν στερεότυπα όλο τον 19ο αιώνα οι εφημερίδες έγραφαν την είδηση: «Σήμερον εις τους ναούς ευλογούνται αι ευλογημέναι σταφυλαί και αναγινώσκεται υπό του ιερέως η ωρισμένη ευχή. Κατά το έθιμον διανέμονται τοις εκκλησιαζομένοις ολίγοι βότρυς μετά την ανάγνωσιν της ευχής». Το όμορφο έθιμο της γιορτής των πρώτων σταφυλιών κρατούσε ακόμη τις πρώτες δεκαετίες του 20ού αιώνα. Χάθηκε ήρεμα, μαζί με τους κτηματίες της, που είχαν και καλλιεργούσαν τα αμπέλια τους στην ευλογημένη γη.\nΜεταμόρφωση Σωτήρος (εορτή)


ΠΑΟΚ: Ερχονται και αλλες προσθηκες\nΟ ΠΑΟΚ αντιμετωπίζει τη Μπεσίκτας στον 2ο προκριματικό γύρο του Champions League και ο Αμπέλ Φερέιρα με τους συνεργάτες του προσπαθούν να έχουν έτοιμους τους ποδοσφαιριστές του Δικεφάλου από κάθε άποψη. Για αυτό το λόγο το τελευταίο χρονικό διάστημα πέρα από την τακτική, το βάρος έχει πέσει και στη φυσική κατάσταση των ποδοσφαιριστών των «ασπρόμαυρων». Όπως έλεγε η τεχνική ηγεσία σε αυτά τα καλοκαιρινά παιχνίδια μεγάλο ρόλο θα παίξει και ποιος θα έχει τις πιο πολλές δυνάμεις κατά τη διάρκεια του αγώνα.\nΣτο μεταξύ ο αθλητικός διευθυντής του ΠΑΟΚμιλά με παίκτες που είναι υποψήφιοι στόχοι για όποια θέση χρειαστεί ενίσχυση ο ΠΑΟΚ και διαπραγματεύεται, αφού προηγουμένως ενημερώσει την ιδιοκτησία.\nΑσφαλώς και το έργο του, θα κριθεί από τα αποτελέσματα. Οι παίκτες που ήδη αποκτήθηκαν, είναι βασικό να μπορέσουν να ανταποκριθούν άμεσα στις απαιτήσεις της ομάδας και να βοηθήσουν τον ΠΑΟΚ στον πρώτο κρίσιμο αγώνα με την Μπεσίκτας στις 25 Αυγούστου. Εχει όμως την σημασία της και η συνεργασία με τον Φερέιρα, που έχει άποψη για τις μεταγραφές. Αλλωστε ο Πορτογάλος ζήτησε παίκτες σε συγκεκριμένες θέσεις (δύο χαφ και φορ).\nΤο βασικό αυτή την στιγμή, είναι πως θα ενισχυθεί η ομάδα για όλη την σεζόν. Αν για παράδειγμα φύγει ο Γιαννούλης, ο αντικαταστάτης του, πρέπει να είναι ισάξιος και καλύτερος.\nΑν πουληθεί ο Ακπομ, όπως θέλουν στον ΠΑΟΚ, ο φορ που θα έρθει, πρέπει να είναι πολύ καλύτερος και αποδοτικότερος. Ακόμη, το που θα πάνε οι παίκτες που δεν υπολογίζονται, αν θα βρεθούν καλές ομάδες για να τους αξιοποιήσουν, είναι ένα θέμα. Για το οποίο βεβαίως δεν είναι ο αποκλειστικά αρμόδιος, καθώς στα πλαίσια των «συμμαχιών» που έχουν αναπτυχθεί, πάντα δίνονται παίκτες σε ομάδες που θεωρούνται φίλα προσκείμενες με τον ΠΑΟΚ.


Δ. Δημητριάδης – Ελληνικός Χρυσός: Δεν εκβιάζουμε την κυβέρνηση | ΝΕΑ ΕΠΟΧΗ\nΔ. Δημητριάδης – Ελληνικός Χρυσός: Δεν εκβιάζουμε την κυβέρνηση\nΤα κολλήματα που υπάρχουν στην αδειοδότηση της επένδυσης της ElDorado Gold δεν είναι περιβαλλοντικά αλλά καθαρά τεχνικά, τόνισε ο διευθύνων σύμβουλος της Ελληνικός Χρυσός, Δ. Δημητριάδης, μιλώντας στην τηλεόραση του ΣΚΑΙ.\nΑναλυτικά ο κ. Δημητριάδης σημείωσε πως “το έργο είναι πλήρως αδειοδοτημένο, δεν μας έχει κοινοποιηθεί ποιους περιβαλλοντικούς όρους παραβιάζουμε. Μας έχει επιβληθεί ένα πρόστιμο το οποίο πληρώσαμε και έχουμε κάνει ένσταση στις αρμόδιες δικαστικές αρχές και για το οποίο είμαστε απόλυτα βέβαιοι πως θα δικαιωθούμε. Είναι ντροπή να λέγεται πως δεν κινούμαστε νόμιμα εντός της ΕΕ. Είμαστε υπερήφανοι καθώς έχουμε εγκαταστήσει ένα από τα πλέον σύγχρονα συστήματα παρακολούθησης περιβαλλοντικής προστασίας. Τα θέματα είναι καθαρά τεχνικά και όχι περιβαλλοντικά”.\nΕρωτηθείς για τις κατηγορίες περί εκβιασμών από την πλευρά της κυβέρνησης ο κ. Δημητριάδης τόνισε: “δεν απειλούμε κανέναν δεν στείλαμε κανένα τελεσίγραφο. Υπάρχει εκκρεμότητα για τη διαιτησία εδώ και οχτώ μήνες. Έχουμε απολέσει 2,5 δισ. δολάρια κεφαλαιοποίησης τα τελευταία χρόνια και πρέπει να κατανοήσουν όλοι πως οι ιδιώτες δεν κινούνται με όρους πολιτικούς. Περιμένουμε μέχρι τις 22 του μηνός τις τρεις άδειες που νόμιμα πρέπει να μας δοθούν”.\nΓια το “αύριο” της επένδυσης ο Διευθύνων Σύμβουλος της Ελληνικός Χρυσός τόνισε: “είμαστε ανοιχτοί στον διάλογο αλλά δυστυχώς δεν μας έχει προσεγγίσει κάποιος. Εάν υλοποιηθεί η απόφαση του Δ.Σ της εταιρείας για πάγωμα της επένδυσης περισσότεροι από 2.000 από τους συνεργάτες μας μένουν χωρίς αντικείμενο” σημείωσε κλείνοντας.


Κοινωνιολογία της Εκπαίδευσης – IT'S ALL BIOLOGY TO ME\nTags : BernsteinθεωρίαΚοινωνιολογία της Εκπαίδευσηςπεριορισμένος κώδικαςπερίτεχνος κώδικας\nCategory : Θεωρίες\nΗ θεωρία των γλωσσικών κωδίκων αποτελεί σήμερα μία από της θεμελιώδεις θεωρίες της επιστήμης της Κοινωνιολογίας και ειδικότερα του κλάδου της Κοινωνιολογίας της Εκπαίδευσης. Διετυπώθει από το σπουδαίο κοινωνιολόγο Basil Bernstein στις αρχές της δεκαετίας του ’60 μετά από πολυετή παρατήρηση και έρευνα. Ουσιαστικά, πραγματεύεται τη σχέση ανάμεσα στον τύπο της γλώσσας που χρησιμοποιούν οι μαθητές, την οποία και διαχωρίζει σε περιορισμένο και σε περίτεχνο κώδικα, και το κοινωνικό-οικογενειακό τους υπόβαθρο.\nΕξετάζει τις σχέσεις αλληλεξάρτησης μεταξύ κοινωνικής τάξης, οικογένειας και σχολείου. Χρησιμοποιείται σαν ένα γενικό πλαίσιο για τη μελέτη της γνώσης και της εκπαίδευσης, προκειμένου να αναλύσουμε το αναπτυσσόμενο πεδίο κοινωνικών και πολιτιστικών πρακτικών σε όλα τα διαφορετικά πλαίσια μέσα και πέρα από την εκπαίδευση. Η θεωρία των γλωσσικών κωδίκων οικοδομεί πολύ αναλυτικά τις ιδέες των B.Bernstein και P.Bourdieu, αλλά ενσωματώνει και γνώσεις από ένα εύρος επιστημών, όπως η γλωσσολογία, η φιλοσοφία, η φυσική, οι πολιτισμικές σπουδές, η ανθρωπολογία και άλλες. Ενώ, φαίνεται να είναι επηρεασμένη από τους Durkheim, Marx, Foucault, Saussure, Bourdieu, Althusser και Douglas.\nΟ Bernstein για την ανάπτυξη της θεωρίας του στηρίζεται σε πολύχρονες και μεγάλες εμπειρικές έρευνες και καταλήγει σε μια ολοκληρωτική, ερμηνευτική θεωρία για τη γλώσσα και το σχολείο. Πιο συγκεκριμένα, η γλώσσα που χρησιμοποιεί το σχολείο είναι μία από τις μορφές της, ένα από τα κοινωνικά ιδιώματα της κάθε εθνικής γλώσσας. Τη γλώσσα αυτή κατέχουν με άνισο τρόπο τα άτομα ανάλογα με την κοινωνική τους προέλευση. Η γλώσσα, η γνώση του χειρισμού της και η ευχέρεια εκμάθησης των κανόνων είναι ένας από τους σημαντικότερους παράγοντες που επηρεάζουν τη σχολική επιτυχία ή αποτυχία. Καταστά δε σαφές ότι, οι διάφορες κοινωνικές τάξεις μιλούν διαφορετική γλώσσα, όχι όμως ως προς το λεξιλόγιο, αλλά ως προς τη δομή και τη σχέση του ατόμου με τη γλώσσα. Μάλιστα, εκείνη που διδάσκει το σχολείο είναι αυτή των μεσαίων στρωμάτων, άρα οι μαθητές από τα μεσαία στρώματα ευνοούνται. Επίσης, είναι χαρακτηριστικό ότι οι κοινωνικές διαφορές στους κώδικες επικοινωνίας μεταξύ των παιδιών της εργατικής και της μεσαίας τάξης αντανακλούν διαφορές ταξικές, διαφορές σε σχέσεις εξουσίας, στον κοινωνικό καταμερισμό της εργασίας, στην οικογένεια και το σχολείο.\nΤην περίοδο 1958-1961 ο Bernstein ορίζει δύο γλώσσες: α) την «κοινή γλώσσα» της εργατικής τάξης και την β) «επίσημη γλώσσα» της μεσαίας τάξης. Το 1962 η ορολογία αντικαταστάθηκε από α) «περιορισμένος γλωσσικός κώδικας» και β) «περίτεχνος γλωσσικός κώδικας». Οι δύο γλώσσες διαφέρουν ως προς τη δομή και εκφράζουν διαφορετικές κοινωνικές σχέσεις στο εσωτερικό της οικογένειας. Δηλαδή, καθορίζουν και δύο διαφορετικούς γνωστικούς προσανατολισμούς. Εκφράζουν δε διαφορετικές σχέσεις μέσα στην κοινωνία, διαφορετικούς τρόπους επικοινωνίας, που αποτυπώνουν διαφορετική ιεραρχία και καταμερισμό της εξουσίας στο εσωτερικό της οικογένειας και διαφορετική χρήση του λόγου στις επικοινωνιακές σχέσεις.\nΑναλυτικότερα, με τον όρο «περιορισμένος κώδικας» (restricted code), περιγράφει ένα τρόπο ομιλίας που στηρίζεται σε έντονα ανεπτυγμένες πολιτισμικές αντιλήψεις, έτσι ώστε πολλές ιδέες να μην έχει αξία να εκφραστούν με λέξεις. Χρησιμοποιείται λοιπόν, σε περιπτώσεις που υπάρχει πολύ, δεδομένη και μοιρασμένη γνώση στην ομάδα των ομιλητών. Εκφράζει ένα μεγάλο όγκο νοημάτων με λίγες λέξεις, κάθε μία από τις οποίες λειτουργεί σαν ‘εγχειρίδιο’, αφήνοντας στον ακροατή πολύ περισσότερες πληροφορίες που παραμένουν ανείπωτες. Απαιτεί βαθειά γνώση και κατανόηση. Δημιουργεί την αίσθηση της οικειότητας, ότι το άτομο δηλαδή ανήκει κάπου. Συναντάτε ανάμεσα σε φίλους, μέσα στην οικογένεια και σε άλλες δεμένες ομάδες. Είναι πιο μικρός, πιο πυκνός και απαιτεί προηγούμενη γνώση.\nΑπό την άλλη πλευρά, ο όρος «περίτεχνος κώδικας» (elaborated code) εκφράζει μία μορφή ομιλίας, που συνοδεύεται από εσκεμμένη και κατασκευασμένη χρήση λέξεων με σκοπό την ακριβή απόδοση των εννοιών. Πρόκειται για ένα λόγο που στέκεται μόνος του. Δεν απαιτεί προηγούμενη γνώση. Είναι ολοκληρωμένος και γεμάτος λεπτομέρεια. Οι περισσότεροι άνθρωποι που θα τον ακούσουν σε μία συζήτηση, θα καταλάβουν και το νόημα της.\nΠολλοί ήταν αυτοί που αντιμετώπισαν με δυσπιστία τον ίδιο και την περίφημη πια «Θεωρία των Γλωσσικών Κωδίκων», ενώ άλλοι αντιμετώπισαν ιδιαίτερη συμπάθεια και αποδοχή τον ίδιο και τη δουλειά του. Το έργο του διχάζει ακόμα και σήμερα.\nΈνας από τους πιο ένθερμους υποστηρικτές του είναι ο Alan R.Sadovnik (1995) ο οποίος αναφέρει χαρακτηριστικά: « Ο Bernstein είναι σημαντικός και αμφιλεγόμενος κοινωνιολόγος, του οποίου η δουλειά επηρέασε μία γενιά κοινωνιολόγων της εκπαίδευσης και της γλωσσολογίας». Σε άλλο σημείο αναφέρει ότι: « Η πρώιμη δουλειά του είναι πολύ αμφιλεγόμενη γιατί διαπραγματευόταν τις κοινωνικές διαφορές μέσα στην τάξη σε σχέση με τη γλώσσα. Παρόλα αυτά ανέδειξε το καίριο ερώτημα για τη σχέση ανάμεσα στον κοινωνικό διχασμό και την εργασία, την οικογένεια, το σχολείο και μελέτησε πως αυτές οι σχέσεις επηρεάζουν τις διαφορές στη μάθηση ανάμεσα στις κοινωνικές τάξεις.». Ενώ, πιο χαρακτηριστικό ακόμα είναι το εξής σχόλιο του: « Η πρωτοποριακή του εργασία, εδώ και τέσσερις δεκαετίες, μας διαφωτίζει όσον αφορά στην κατανόηση της σχέσης μεταξύ πολιτικής οικονομίας, οικογένειας, γλώσσας και εκπαίδευσης. Είχε αίσθημα δικαίου και κοινωνικής δικαιοσύνης ή με δικά του λόγια ‘αποφυγή της απώλειας εκπαιδευτικών δυνατοτήτων μίας τάξης’. Η δουλειά του συχνά παρεξηγήθηκε με την ταμπέλα της θεωρίας του ‘πολιτισμικού ελλείμματος’, κάτι που είναι τελείως ανακριβές.». Έχει πει επίσης για τον Bernstein: «Η καριέρα του αντικατοπτρίζει την ανησυχία του για την κατανόηση και την απάλειψη των φραγμάτων πέρα από την κοινωνική κινητικότητα.». Ακόμα, συμφωνεί με τη δήλωση των Karabel&Halsey (1977) : «Είναι πρόδρομος μίας νέας σύνθεσης.»\nΟ Stephen Littlejohn, όπως παραπέμφθηκε από τον R.Young Spring (2002), στο ‘Θεωρίες Ανθρώπινης Επικοινωνίας’ (2002) δείχνει να ενστερνίζεται τις απόψεις του Bernstein και χαρακτηριστικά γράφει: «Η θεωρία του Bernstein αναφέρεται σε ένα σύστημα οργανωμένων αρχών πίσω από τη γλώσσα, που χρησιμοποιείται από τα μέλη μίας κοινωνικής ομάδας. Δείχνει ότι η γλώσσα που οι άνθρωποι χρησιμοποιούν στην καθημερινή τους συζήτηση αντικατοπτρίζει και διαμορφώνει τις θεωρήσεις μιας συγκεκριμένης κοινωνικής ομάδας. Επιπλέον, οι σχέσεις που δημιουργούνται σε μία κοινωνική ομάδα επηρεάζουν τον τρόπο που η ομάδα χρησιμοποιεί τη γλώσσα και τον τύπο του λόγου που χρησιμοποιεί.». Αλλού αναφέρει: «Οι άνθρωποι μαθαίνουν τη θέση τους στον κόσμο, μέσω των γλωσσικών κωδίκων που χρησιμοποιούν.». Στο ίδιο ύφος ο Atherton (2002) λέει: «Ο περίτεχνος κώδικας συλλαβίζει τα πάντα, όχι επειδή έτσι είναι καλύτερα, αλλά επειδή είναι απαραίτητο ώστε όλοι να καταλάβουν. Πρέπει να είναι λεπτομερής επειδή οι καταστάσεις δεν επιτρέπουν στον ομιλητή να είναι σύντομος.».\nΟι Tizard&Hughes (1984) και Tough (1976) μετά από μελέτες ανάμεσα σε παιδιά εργατικών και μεσαίων τάξεων καταλήγουν στα ίδια συμπεράσματα με τον Bernstein. Χαρακτηριστική είναι και η δεκάχρονη έρευνα της Ryqaiya Hasan (Macquarie University), κατέληξε στο ίδιο συμπέρασμα, ότι δηλαδή, υπάρχουν σημαντικές διαφορές στον τρόπο που οι οικογένειες της εργατικής τάξης αλληλεπιδρούν, σε σχέση πάντα με τις οικογένειες της μεσαίας τάξης. Αυτές οι διαφορές εξηγούν τις διαφορές στα εκπαιδευτικά επιτεύγματα των παιδιών της εργατικής και της αστικής τάξης.\nΣτην αντίπερα όχθη, οι πολέμιοι του Bernstein ισχυρίζονται ότι η ονομασία και η περιγραφή των δύο κωδικών περιέχει εκ των προτέρων θετική αξιολόγηση της γλώσσας που χρησιμοποιούν τα μεσαία στρώματα και αρνητική αξιολόγηση της λαϊκής γλώσσας. Επίσης, ο «περιορισμένος» κώδικας δεν είναι καθόλου περιορισμένος, απλώς εκφράζει μία άλλη σχέση με τη γλώσσα. Και για να δανειστούμε τα λόγια του Atherton(2002): «Όλοι χρησιμοποιούν τον περιορισμένο κώδικα κάποιες φορές. Πρέπει να’ναι πολύ παράξενη και κρύα μια οικογένεια, για να μην έχει τη δική της γλώσσα.». Οι Karabel&Halsey (1977), παρότι αναγνωρίζουν τη δουλειά του Bernstein σαν πρόδρομο μιας νέας σύνθεσης (όπως αναφέρθηκε νωρίτερα), αμφισβητούν την καθολικότητα των αποτελεσμάτων του, καθώς τα δεδομένα που χρησιμοποιεί είναι κυρίως βρετανικά. Ένα χαρακτηριστικό της βρετανικής κοινωνίας είναι, όπως λένε, ότι ο ταξικός χαρακτήρας της είναι ιδιαίτερα εμφανής και η ταξική γλωσσική διαφοροποίηση είναι ασυνήθιστα έντονη. Άραγε, μπορεί αυτή η θεωρία να εφαρμοστεί με την ίδια αποτελεσματικότητα και σε άλλες βιομηχανικές κοινωνίες; Ένα άλλο θέμα που θίγουν και αμφισβητούν όσοι εναντιώνονται στη θεωρία των γλωσσικών κωδίκων είναι η μεθοδολογία που χρησιμοποιήθηκε και μέχρι ποιο βαθμό αυτή ήταν σωστή ή έδινε έγκυρα αποτελέσματα. Επίσης, πόσο ‘έγκυρος είναι ο διαχωρισμός της κοινωνίας σε δύο μόνο μέρη (εργατική και μεσαία τάξη). Τέλος, το γεγονός ότι η μελέτη δεν έγινε σε ‘φυσική’ κατάσταση, δηλαδή τα παιδιά ήξεραν ότι εξετάζονται, αποτελεί έναν ακόμα παράγοντα αμφισβήτησης. Χαρακτηριστική είναι η έρευνα του William Labov , η οποία διεξήχθει με ανάλογο τρόπο, αλλά χωρίς τα παιδιά να το γνωρίζουν, την ώρα μάλιστα του διαλλείματος. Με βάση τα αποτελέσματα, δεν προέκυψαν ουσιαστικές διαφορές στη γλώσσα των παιδιών με βάση την κοινωνική τους προέλευση. Όλα αυτά οδήγησαν τον Labov να πει με μια έντονη δόση ειρωνείας: «Αν ο Bernstein χρησιμοποιούσε αυτή τη θεωρία στις ΗΠΑ θα έβρισκε ότι τα μαύρα παιδιά είναι άγλωσσα.».\nΤο μόνο σίγουρο είναι ότι η «Θεωρία των Γλωσσικών Κωδίκων» και οι κριτικές που κατά καιρούς έχει δεχτεί δίνουν πολλή τροφή για προβληματισμό. Εν κατακλείδι, οφείλουμε να παραδεχτούμε και να αναγνωρίσουμε το σπουδαίο έργο ενός μεγάλου κοινωνιολόγου. Ένα έργο όμως, που αμφισβητήθηκε και αμφισβητείται για συγκεκριμένους λόγους και προσφέρει έδαφος για εποικοδομητική κριτική και γόνιμο προβληματισμό. Κάτι που από μόνο του αρκεί για να αναγάγει τον συγγραφέα του σε έναν από τους πιο σημαντικούς επιστήμονες των τελευταίων δεκαετιών.


Από σαράντα κύματα…\nΑπό σαράντα κύματα περνάει φίλοι μου το "Τούνελ" αλλά αντέχει στην τρικυμία!\nΑπό σαράντα κύματα περνάει φίλοι μου το “Τούνελ” αλλά αντέχει στην τρικυμία! Μια νέα απεργία αυτή τη φορά από τους τεχνικούς των ιδιωτικών καναλιών, που αγωνίζονται για τα δικαιώματά τους, μας κράτησε μακριά πάνω που είπαμε ότι ξανασμίξαμε…! Οι τεχνικοί ανακοίνωσαν ξαφνικά την απεργία της Παρασκευής 10 Ιουνίου. Κάποιοι δεν σκέφτηκαν τα σοβαρά προβλήματα που δημιουργούν σε ζωντανές εκπομπές και σε ένα κανάλι το Alter, που προσπαθεί με νύχια και με δόντια να μείνει ανοιχτό.\nΤο “Τούνελ” δεν ήταν ζωντανά μαζί σας, αλλά στις σελίδες του site μας θα βρίσκετε τις εξελίξεις για τις υποθέσεις που ερευνούμε. Δύσκολοι καιροί, περιπέτειες για όλους αλλά προς Θεού, μην χάνουμε την αισιοδοξία μας, την ελπίδα μας και μην επιλέγουμε τις ακραίες λύσεις…\nΤο “Τούνελ” έχει ξεκινήσει μια έρευνα για τον πραγματικό αριθμό των ανέργων στην Ελλάδα, για τα προβλήματα που αντιμετωπίζουν και για τις λύσεις που μπορεί να δωθούν. Λύσεις που μπορούμε να βρούμε όλοι μαζί στον εθελοντισμό, για να μην μας πουν πάλι “ότι λεφτά δεν υπάρχουν”!\nΗ διαπίστωση της εκπομπής ότι τελευταία όλο και περισσότεροι νέοι οδηγούνται στην εξαφάνιση, στην αυτοκαταστροφή και στην κατάθλιψη, σήμαναν τον συναγερμό για να ξεκινήσει στο “Τούνελ” αυτή η προσπάθεια. Είναι και τα μηνύματα τα δικά σας, των ανέργων, που φτάνουν στο site μας και στο facebook και μας ξεσήκωσαν για να προσφέρουμε κάτι θετικό.\nΑφού μπορούμε φίλοι μου, γιατί να μην το κάνουμε…


ΡΕΣΑΛΤΟ - Περιοδικό Πολιτικής και Πολιτισμικής Παρέμβασης: Αγρότες και ΕΕ\nΜόνο μέσα στον πρώτο χρόνο εισαγωγής του ευρώ, η Ελλάδα παρουσίασε αύξηση του ελλείμματος του γεωργικού της ισοζυγίου με όλες τις χώρες του κόσμου (κοινοτικές και μη) της τάξης του 74%.\nΕπίσης: Το 1981 - χρονιά ένταξης στην ΕΟΚ - υπήρχαν στην Ελλάδα 998.876 αγροτικά νοικοκυριά και απασχολούνταν στον αγροτικό τομέα 1.083.000 Ελληνες.\nΤο 1997 έμειναν 821.390 αγροτικά νοικοκυριά και 765.000 απασχολούμενοι. Σύμφωνα με νεότερη κλαδική μελέτη της Τράπεζας Πειραιώς (Σεπτέμβρης 2008), το ποσοστό συμμετοχής των απασχολουμένων στον πρωτογενή τομέα στο σύνολο των απασχολουμένων στην οικονομία μειώνεται συνεχώς. Ετσι, από 39,8% το 1971 έφτασε σε μόλις 11,5% το 2008.


Babycare Sensitive Mini Pack Μωρομάντηλα 2+1Δώρο (3x12=36τεμ)\nΤα μωρομάντηλα BabyCare Sensitive Pure Water μελετήθηκαν ειδικά για το ευαίσθητο βρεφικό δέρμα. Διαθέτουν μια μοναδική σύνθεση που συνδυάζει ιδανικά το αγνό νερό (πάνω από 96% της φόρμουλας) για απαλό καθαρισμό ενώ είναι εμποτισμένα με εκχύλισμα αλόης, προσφέροντας ακόμα μεγαλύτερη προστασία από ερεθισμούς. Χάρη στις εξαιρετικά ενυδατικές και επουλωτικές του ιδιότητες, το εκχύλισμα αλόης συγκρατεί τη φυσική υγρασία του δέρματος, ενυδατώνοντας σε βάθος. Δερματολογικά ελεγμένα. Συνιστώνται από την Ελληνική Εταιρεία Παιδιατρικής Δερματολογίας. Παράγονται στην Ελλάδα. Σε νέα mini πρακτική συσκευασία των 36 τμχ (3x12τεμ) 2+1 ΔΩΡΟ τεμαχίων για να χωράει παντού, με “max” μέγεθος μαντηλιού, για αποτελεσματική καθαριότητα!\nΚωδικός Προϊόντος: 5201263006746\nAmita Motion Φυσικός Χυμός (1L)Η Amita Motion, ο πρώτος 100% φυσικός χυμός με 9 φρούτα και 7 βιταμίν..